Toonse Tulakonzya Kugwasyilizya Baskwiiya Bbaibbele Kubbapatizyigwa — LAIBBULALI YAA INTANETI ya Watchower\nw21 March map. 8-13\nCIINDI NOMWATAMBWA KUSANGANA MUNTU UMWI KUSOLOLELA CIIYO CA BBAIBBELE\nCIINDI SIKWIIYA BBAIBBELE NAATALIKA KUSWAANGANA\nMBUTI BAALU MBOBAKONZYA KUGWASYA?\nCIBALO CAKWIIYA 10\n“Cizo cimwi acimwi . . . cipa kuti mubili ukomene.”—EF. 4:16.\nLWIIMBO 85 Amutambulane\n1-2. Mbaani bakonzya kugwasya sikwiiya Bbaibbele kuti ayelele kubbapatizyigwa?\nMUCIZYI Amy uukkala ku Fiji wakaamba kuti: “Ndakali kuzikkomanina nzyobakali kundiyiisya kuzwa mu Bbaibbele. Ndakalizyi kuti nkasimpe, pele nindakatalika kuyanzana abakwesu abacizyi cakandigwasya kucinca alimwi akuti ndeelele kubbapatizyigwa.” Cakuluula camucizyi Amy cituyiisya kaambo aaka kayandika kapati: Sikwiiya Bbaibbele ulakonzya kuyaambele akweelela kubbapatizyigwa ciindi nagwasyigwa abamwi mumbungano.\n2 Sikumwaya aumwi ulakonzya kugwasya bapya kuba cibeela cambungano. (Ef. 4:16) Leilani, mupainiya uukkala ku Vanuatu, wakaamba kuti: “Kuli kaambyo kakuti, mulonga uvwula bunkumunkumu. Ndasyoma eeci cilikozyenye akugwasya bantu kuba basikwiiya. Boonse mumbungano balakonzya kugwasya muntu kwiiya kasimpe.” Banamukwasyi, balongwe alimwi abamayi boonse beelede kugwasyilizya mwana kuti akomene. Balacita oobo kwiinda mukumukulwaizya mwana alimwi akumuyiisya ziiyo ziyandika. Mbubwenya buyo, kutegwa sikwiiya Bbaibbele ayelele kubbapatizyigwa, bakwesu abacizyi balakonzya kumupa lulayo, kumukulwaizya alimwi akuba cikozyanyo cibotu.—Tus. 15:22.\n3. Ncinzi ncomwiiya kuli nzyobakaamba ba Ana, ba Dorin alimwi aba Leilani?\n3 Nkaambo nzi sikumwaya uusololela ciiyo ca Bbaibbele ncayelede kukkomana ciindi basikumwaya bambi nobamugwasya sikwiiya wakwe? Amubone ncaakaamba mucizyi Ana mupainiya waalubazu ku Moldova naakati: “Cilakatazya kapati kumuntu omwe kugwasyilizya sikwiiya Bbaibbele muzintu zyoonse nzyayandika, kutegwa ayaambele kumuuya.” Mukwesu Dorin, mupainiya waalubazu uubelekela mucisi ncomunya wakaamba kuti: “Kanji-kanji, basikumwaya bamwi balaamba twaambo tukonzya kumusika amoyo sikwiiya, cintu nconditaningayeeyede.” Mucizyi Leilani wakaamba akaambo kambi, “Ciindi sikwiiya nabona mbobamuyanda alimwi akumulanganya bakwesu abacizyi, cilamugwasya ikuzyiba kuti mbantu ba Jehova.”—Joh. 13:35.\n4 Nokuba boobo, mulakonzya kulibuzya kuti, ‘Mbuti mbondikonzya kugwasya sikwiiya Bbaibbele kuyaambele kakuli tandili ndime ndisololela ciiyo?’ Atulange-lange ncotukonzya kucita ciindi umwi naatutamba kuti tumusangane kusololela ciiyo ca Bbaibbele alimwi ancotukonzya kucita ciindi sikwiiya Bbaibbele naatalika kuswaangana. Alimwi tulabona baalu mbobakonzya kugwasya basikwiiya Bbaibbele kutegwa beelele kubbapatizyigwa.\nCiindi nomwatambwa kusangana muntu umwi kuyoosololela ciiyo ca Bbaibbele, amulibambile ciiyo ciyooyiigwa (Amubone muncali 5-7)\n5. Ncinzi ncomweelede kucita ikuti muntu umwi wamutamba kuti mumusangane nasololela ciiyo ca Bbaibbele?\n5 Lyaciiyo ca Bbaibbele, mwiiyi nguujisi mukuli wakugwasya sikwiiya kulimvwisya Jwi lya Leza. Aboobo ikuti mwiiyi wamutamba kuti mumusangane ciindi nasololela ciiyo, mweelede kumugwasyilizya. (Muk. 4:9, 10) Pele ino ncinzi ncomweelede kucita kutegwa mube mugwasyi mubotu?\n6. Ciindi nomwatambwa kuti musangane muntu umwi kuciiyo ca Bbaibbele, mbuti mbomukonzya kwiibelesya njiisyo iili ku Tusimpi 20:18?\n6 Amulibambile ciiyo. Cakusaanguna, amumulombe mwiiyi kuti amwaambile asyoonto buyo kujatikizya sikwiiya. (Amubale Tusimpi 20:18.) Mulakonzya kubuzya kuti: “Ino ncinzi ncomuzyi kujatikizya sikwiiya Bbaibbele? Mweendela muciiyo nzi? Ncinzi ncomuyanda kuti sikwiiya aiye muciiyo eeci? Sena kuli cintu ncondeelede kwaamba, kutaamba naa kucita lyaciiyo? Mbuti mbondikonzya kumukulwaizya sikwiiya kuyaambele?” Masimpe kuti mwiiyi takonzyi kumwaambila makani aamaseseke kujatikizya sikwiiya, pele nzyakonzya kumwaambila zilakonzya kumugwasya. Mucizyi Joy, misyinali ulabaambila makani aaya aabo ibamusangana nasololela ciiyo ca Bbaibbele. “Makani aaya alamugwasya ooyo ngotubeleka limwi kuba aluyandisisyo lwakugwasya sikwiiya alimwi akuzyiba ncayakwaamba lyaciiyo.”\n7. Nkaambo nzi ncomweelede kulibambila ikuti muntu umwi wamutamba kuti mumusangane kuciiyo?\n7 Ikuti mwatambwa kusangana muntu umwi kuciiyo, inga cabota kuti mwalibambila ciiyo ciyooyiigwa. (Ezr. 7:10) Mukwesu Dorin, iwaambwa kumatalikilo wakati: “Ndilakkomana kapati ciindi ngotubeleka limwi naalibambila ciiyo. Eeci inga capa kuti kaamba twaambo tugwasya.” Kuyungizya waawo, sikwiiya uyoobona kuti nyoonse mwakalibambila kabotu alimwi muyoomupa cikozyanyo cibotu. Nokuba kuti ambweni inga tiimwacikonzya kulibambila cakusitikila, pele amujane ciindi cakulanga-langa twaambo tupati-pati ituli muciiyo.\n8. Ncinzi cikonzya kumugwasya kwaamba twaambo tugaminide mumupailo lyaciiyo ca Bbaibbele?\n8 Mupailo ncintu ciyandika kapati lyaciiyo ca Bbaibbele, aboobo amulibambilile limwi nzyomweelede kwaamba ikuti naa mwalombwa kuti mupaile. Kucita boobo kuyoomugwasya kwaamba twaambo tuyoomusika amoyo sikwiiya. (Int. 141:2) Mucizyi Hanae uukkala ku Japan, ulauyeeya mupailo ngwaakapaila mucizyi iwakaboolede asikumuyiisya Bbaibbele. Mucizyi Hanae wakaamba kuti: “Ndakabona kuti wakali acilongwe ciyumu a Jehova, aboobo ndakali kuyanda kuba mbuli nguwe. Alimwi ndakalimvwa kuyandwa iciindi naakalyaamba zina lyangu mumupailo.”\n9. Kweelana alugwalo lwa Jakobo 1:19, ncinzi ncomukonzya kucita kutegwa mube mugwasyi mubotu lyaciiyo ca Bbaibbele?\n9 Amumugwasyilizye mwiiyi nasololela ciiyo. Mucizyi Omamuyovbi, mupainiya waalubazu ku Nigeria wakaamba kuti: “Sikugwasyilizya mubotu ulatobelezya lyaciiyo. Sikugwasyilizya ulaamba twaambo tugwasya, pesi tavwuzyi zyakwaamba nkaambo ulizyi kuti mwiiyi nguujisi mukuli wakuyiisya.” Ikuti naa kuli ncomuyanda kwaamba, ndiilili nomweelede kucaamba alimwi ino inga mwacaamba buti? (Tus. 25:11) Amuswiilile cakubikkila maano ciindi mwiiyi alimwi asikwiiya nobaambaula. (Amubale Jakobo 1:19.) Kuti mwacita oobo, munoolibambilide kugwasya aciindi ceelede. Pele mweelede kubelesya bupampu. Mucikozyanyo, tamweelede kwaamba zinji, kumunjila mukanwa sikwiiya naa kwaamba buyo makani aamwi aateendelani ancomwiiya. Pele kwiinda mukupa bupanduluzi bufwaafwi, cikozyanyo naa mubuzyo, mulakonzya kukasalazya kaambo kabandikwa. Zimwi ziindi, mulakonzya kulimvwa kuti tamujisi zinji zyakwaamba kumakani aabandikwa. Pele kuti mwamulumbaizya sikwiiya alimwi akutondezya kuti mulamubikkila maano, muyoomugwasya kapati kuyaambele.\n10. Mbuti cakuluula canu mbocikonzya kumugwasya sikwiiya Bbaibbele?\n10 Amumwaambile cakuluula canu. Ikuti kaceelela, mulakonzya kumwaambila sikwiiya mubufwaafwi mbomwakaiya kasimpe, mbomwakacikonzya kuzunda buyumuyumu bumwi naa Jehova mbwaamugwasya mubuumi bwanu. (Int. 78:4, 7) Ambweni cakuluula canu ncecikonzya kumugwasya sikwiiya. Ambweni cilakonzya kuyumya lusyomo lwakwe naa kumukulwaizya kuzumanana kuyaambele kutegwa ayelele kubbapatizyigwa. Alimwi ambweni cilakonzya kumugwasya kuzunda sunko limwi ndyajisi. (1Pet. 5:9) Mukwesu Gabriel uukkala ku Brazil, lino imupainiya, ulayeeya mbwaakagwasyigwa ciindi naakali kwiiya Bbaibbele. Wakaamba kuti: “Ciindi nondakamvwa zyakuluula zyabakwesu, ndakabona kuti Jehova ulaazyi mapenzi ngotujana. Alimwi kuti balo kabacikonzya kuliyumya, nkokuti andime inga ndacikonzya.”\nToonse tulakonzya kukulwaizya sikwiiya kuzumanana kujanika kumiswaangano (Amubone muncali 11)\n11-12. Nkaambo nzi ncotweelede kumutambula camaanza obilo sikwiiya Bbaibbele uuswaangana?\n11 Kutegwa sikwiiya Bbaibbele ayelele kubbapatizyigwa, weelede kunoojanika lyoonse kumiswaangano yambungano alimwi akugwasyigwa anjiyo. (Heb. 10:24, 25) Cakutadooneka, mwiiyi ulakonzya kumutamba sikwiiya kumuswaangano. Aakutalika kujanika kumuswaangano, toonse tulakonzya kumukulwaizya kuti azumanane kunooboola ku Ŋanda ya Bwami. Mbuti mbotukonzya kucita oobo cacigaminina?\n12 Amumutambule amaanza obilo sikwiiya. (Rom. 15:7) Ikuti sikwiiya walimvwa kutambulwa kumiswaangano, ciyoomupa kuzumanana kunooboola ku Ŋanda ya Bwami. Kakunyina kumujazya nsoni, amumwaanzye calukkomano alimwi akumuzyibya kuli bamwi. Amubandike anguwe, nkaambo ambweni mwiiyi wakwe inga katanasika naa ujisi bubi amilimo imwi a Ŋanda ya Bwami. Amubikkile maano kuli nzyaamba sikwiiya alimwi akutondezya kuti mulamubikkila maano. Ino kucita boobu inga kwamugwasya buti sikwiiya? Amubone cikozyanyo caba Dmitrii, ibakabbapatizyigwa myaka misyoonto yainda pele lino mbakutausi. Nobayeeya cakacitika nobakajanika kumuswaangano ciindi cakusaanguna baamba kuti: “Mukwesu naakandibona anze aa Ŋanda ya Bwami kumwi kandiyoowede, wakandinjizya mu Ŋanda ya Bwami. Banji bakaboola kundaanzya alimwi ndakagambwa. Ndakakkomana citaambiki akulimvwa kuti kubota nsondo yoonse abuzuba katuboola kumuswaangano. Eeci kunyina nocakandicitikilide mubuumi bwangu.”\n13. Mbuti cikozyanyo canu cibotu mbocikonzya kumugwasya sikwiiya Bbaibbele?\n13 Amube cikozyanyo cibotu. Cikozyanyo canu cilakonzya kumugwasya sikwiiya Bbaibbele kusyoma kuti tuli Banakristo bakasimpe. (Mt. 5:16) Mukwesu Vitalii, lino imupainiya ku Moldova, wakaamba kuti: “Ndakaiya kuzwa kuli bamwi mumbungano kujatikizya mbobapona, mbobayeeya alimwi ambobacita zintu. Eeci cakandipa kusyoma kuti Bakamboni ba Jehova masimpe beenda a Leza.”\n14. Mbuti cikozyanyo canu cibotu mbocikonzya kugwasya muntu kuzumanana kuyaambele kumuuya?\n14 Kutegwa sikwiiya ayelele kubbapatizyigwa, weelede kuzibelesya nzyaiya pele eeci tacili cuubauba. Aboobo ciindi sikwiiya nabona mbomwagwasyigwa anjiisyo zyamu Bbaibbele, ulakonzya kukulwaizyigwa kwiiya cikozyanyo canu. (1Kor. 11:1) Amubone cikozyanyo caba Hanae, ibaambwa kale. Bakaamba kuti: “Bakwesu abacizyi bakali kuzicita kale zintu nzyondakali kwiiya. Ndakaiya mbondakeelede kuba muntu uukulwaizya, uulekelela alimwi uutondezya luyando. Lyoonse bakali kwaamba zintu zibotu kujatikizya bamwi. Alimwi ndakaliyandide kubaiya.”\n15. Mbuti lugwalo lwa Tusimpi 27:17 mbolutugwasya kubona kaambo ncotweelede kumvwana asikwiiya Bbaibbele uuswaangana?\n15 Amube balongwe basikwiiya. Ciindi sikwiiya naazumanana kuswaangana, amutondezye kuti mulamubikkila maano. (Flp. 2:4) Amusoleke kumuzyiba kabotu. Mulakonzya kumwaambila mbomukkomene kubona kuyaambele nkwaacita. Mulakonzya kumubuzya kujatikizya mbwakubona kwiiya Bbaibbele, mukwasyi wakwe, alimwi amulimo ngwabeleka. Pele tamweelede kumubuzya mibuzyo iijazya nsoni. Mibandi iili boobu inga yayumya cilongwe canu asikwiiya. Kwiinda mukucita boobu, mulakonzya kumugwasyilizya sikwiiya kuti ayelele kubbapatizyigwa. (Amubale Tusimpi 27:17.) Mucizyi Hanae, lino mupainiya waciindi coonse. Kayeeya ciindi naakatalika kujanika kumiswaangano, wakaamba kuti: “Nondakaba abalongwe mumbungano, ndakali kwiikkomanina miswaangano, alimwi ndakali kuunka nociba ciindi nondakali kulimvwa kukatala. Ndakatalika kukkomana kuyanzana abalongwe bangu bapya, eeci cakandigwasya kuleka kumvwana abantu batakombi Jehova. Ndakali kuyanda kuba acilongwe ciyumu a Jehova alimwi abakwesu abacizyi. Aboobo ndakasala kubbapatizyigwa.”\n16. Ncinzi cimbi ncomukonzya kucita kugwasya sikwiiya Bbaibbele kulimvwa kuti uzulilwa mumbungano?\n16 Ciindi sikwiiya naazumanana kuyaambele, amumugwasye kulimvwa kuti uzulilwa mumbungano. Mulakonzya kucita oobo kwiinda mukuba bantu basamausya. (Heb. 13:2) Mukwesu Denis uukkala ku Moldova, ulayeeya ciindi naakali kwiiya Bbaibbele, ulati: “Ziindi zinji, mebo abakaintu bangu twakali kutambwa kuyanzana abakwesu. Bakatwaambila Jehova mbwaakabagwasya. Eeci cakatukulwaizya. Ziindi zili boobu zyakatugwasya kusinizya kuti twakali kuyanda kubelekela Jehova alimwi akuti twakali kuyooba abuumi bubotu kumbele.” Ciindi sikwiiya Bbaibbele naaba sikumwaya mulakonzya kumutamba kuti amusangane mumulimo wamumuunda. Mukwesu Diego uukkala ku Brazil, wakaamba kuti: “Bakwesu banji bakali kunditamba kuya mubukambausi. Eeci cakandigwasya kubazyiba kabotu. Kwiinda mukucita boobo, ndakaiya zinji alimwi cilongwe cangu a Jehova a Jesu cakayuma.”\nNobaalu, ikuti kamubabikkila maano basikwiiya Bbaibbele, mulakonzya kubagwasya kuyaambele (Amubone muncali 17)\n17. Mbuti baalu mbobakonzya kugwasya basikwiiya Bbaibbele?\n17 Amujane ciindi cakubandika abasikwiiya. Nobaalu, ciindi nomutondezya luyando alimwi akubabikkila maano basikwiiya, muyoobagwasya kuyaambele akweelela kubbapatizyigwa. Sena lyoonse mulabandika abasikwiiya Bbaibbele kumiswaangano? Bayoobona kuti mulababikkila maano ikuti kamwaayeeya mazina aabo, kwaambisya kuti batalika kupa bwiinguzi. Sena mulajana ciindi cakuunka asikumwaya kuyoosololela ciiyo ca Bbaibbele? Kwiinda mukucita boobo, mulakonzya kumugwasya sikwiiya kwiinda mbomwali kuyeeyela. Mucizyi Jackie, mupainiya uukkala ku Nigeria, wakaamba kuti: “Basikwiiya Bbaibbele banji balagambwa kuzyiba kuti mukwesu ngondakaunkide limwi kuciiyo mwaalu. Sikwiiya Bbaibbele umwi wakaamba kuti: ‘Musololi wakucikombelo cesu inga tasoli kucita oobo. Inga waswaya buyo bantu bavwubi alimwi ccita kuti bamubbadela!’” Sikwiiya ooyo lino ulajanika kumiswaangano.\n18. Mbuti baalu mbobakonzya kubelesya majwi aali kulugwalo lwa Milimo 20:28 ciindi nobazuzikizya mukuli wabo?\n18 Amubayiisye akubakulwaizya bamayi ba Bbaibbele. Nobaalu, mujisi mukuli mupati wakugwasya basikumwaya kuba bakambausi alimwi abamayi babotu. (Amubale Milimo 20:28.) Kuti umwi kali ansoni kusololela ciiyo ca Bbaibbele kamuliko, amusololele ndinywe. Mucizyi Jackie, iwaambwa kale wakati: “Lyoonse baalu balandibuzya kujatikizya ziiyo zyangu zya Bbaibbele. Ciindi nondijana buyumuyumu kusololela ciiyo ca Bbaibbele, balandigwasya. Balandipa busolozi bugwasya.” Baalu balakonzya kucita zinji kutegwa bakulwaizye bamayi ba Bbaibbele. (1Tes. 5:11) Mucizyi Jackie uyungizya kuti: “Ndilakkomana kapati ciindi baalu nobandikulwaizya alimwi akundaambila kuti balalumba akaambo kamulimo ngondibeleka canguzu. Majwi aali boobu alandikatalusya mbubwenya mbondikatalukwa ciindi nondinywa maanzi aatontola ciindi nokupya kapati. Ayungizya busungu bwangu alimwi alukkomano ndondijana mumulimo wakuyiisya bantu Bbaibbele.”—Tus. 25:25.\n19. Ndukkomano nzi ndotukonzya kuba andulo toonse?\n19 Nokuba kuti lino kunyina ciiyo ca Bbaibbele ncotusololela, tulakonzya kugwasyilizya umwi kukomena kumuuya. Kakunyina kwaamba zinji, tulakonzya kumugwasyilizya mwiiyi ciindi nasololela ciiyo. Tulakonzya kuba balongwe babasikwiiya Bbaibbele ciindi nobaboola ku Ŋanda ya Bwami alimwi akuba cikozyanyo cibotu kulimbabo. Baalu balakonzya kukulwaizya basikwiiya Bbaibbele kwiinda mukujana ciindi cakubandika ambabo alimwi balakonzya kubayiisya bamayi akubalumbaizya. Eelo kaka tulakkomana kapati ciindi notucita cintu cimwi nociceya buti kutegwa tugwasye muntu umwi kuyanda Jehova alimwi akumubelekela!\nMBUTI MBOMUKONZYA KUGWASYA BASIKWIIYA BBAIBBELE KUYAAMBELE KUTEGWA BEELELE KUBBAPATIZYIGWA . . .\niciindi nomwatambwa kusangana muntu umwi lyaciiyo ca Bbaibbele?\niciindi basikwiiya Bbaibbele nobatalika kuswaangana?\nikuti kamuli baalu?\nAciindi ecino, ambweni tobamwi tatujisi coolwe cakusololela ciiyo ca Bbaibbele. Nokuba boobo, toonse tulakonzya kugwasya muntu umwi kuti ayelele kubbapatizyigwa. Mucibalo eeci, tulabona umwi aumwi wesu mbwakonzya kugwasyilizya sikwiiya kuti asike ambaakani eeyi.


AMUBALE MU Afrikaans Albanian Amharic Arabic Armenian Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch English Estonian Ewe Fijian Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lithuanian Malagasy Maltese Myanmar Norwegian Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Urdu Xhosa Zulu\nKWACIINDI cilamfwu bantu mu Europe bali kukkomana kubona nkonkolekwa zibotu zitegwa painted lady, pele tiibakazyi cicitika kunkonkolekwa eezyi kumamanino aacilimo. Bakali kuyeeya kuti zilafwa kumatalikilo aamupeyo. Pele buvwuntauzi bwakacitwa ino-ino bwakaayubununa makani aatakazyibidwe. Mwaka amwaka nkonkolekwa eezyi zilalonga kuzwa ku Europe nkoili kunyika akuboola ku Africa.\nMakani ngobakajana basikuvwuntauzya mumasena asiyene-siyene mu Europe akabikwa antoomwe ayaayo ngobakajana basikulisungula bambi. Buvwuntauzi bwakatondezya kuti kumamanino aacilimo, mamiliyoni aankonkolekwa eezyi alalonga kutozya kumusanza, kanji-kanji inga zyeendela mujulu mamita aali 500 kuzwa aansi, aboobo bantu tabakonzyi kuzibona. Nkonkolekwa eezyi zilantontwa amuuwo uubalika makkilomita aali 45 muwoola lyomwe mulweendo lwazyo lulamfwu lwakuboola mu Africa. Lweendo oolu lulampa makkilomita aali 15,000 ilucitwa mwaka amwaka, lutalikila kunyika ku Arctic Circle akugolela kumusanza ku West Africa. Musinzo ooyu mulamfwu ziindi zyobilo kwiinda yooyo iweendwa ankonkolekwa zyaku North America ziitwa kuti monarch. Mumusinzo ooyu kulaba mazyalani aankonkolekwa aali cisambomwe kuti zikasike nkoziya alimwi akupiluka.\nSyaazibwene wazyina lya Jane Hill waku University of York mu England, upandulula kuti: “Nkonkolekwa zitegwa Painted Lady zilazumanana kuzyalana akweenda.” Mwaka amwaka, cilengwa eeci cilacitwa ankonkolekwa zyoonse zizwa ku Europe nkoili kunyika kutozya ku Africa alimwi akupiluka.\nBapati bamulimo Mucibeela Cilanganya Akukwabilila Nkonkolekwa, ba Richard Fox baamba kuti: “Kauka aaka nkauba-uba kapati, bongo bwankako mbusyoonto kapati cakuti buleelene akatwe kakapini alimwi takajisi coolwe cakwiiya kutweenzyinyina, ituzyibide kuuluka lweendo lulamfwu.” Ba Fox bakayungizya akwaamba kuti tuuka ootu “aciindi cimwi twakali kuyeeyelwa kuti twakali kupepululwa amuuwo kusikila notufwa kumamanino aamupeyo ku Britain.” Pele buvwuntauzi oobu ibwakacitwa “bwakatondezya kuti nkonkolekwa ziitwa kuti Painted Lady mbaasilweendo bacibwene.”


Amubagwasye Bana Banu Kuba ‘Basongo Kutegwa Bakafwutuke’ | Yakwiiya\nNgazi Yamulindizi—Yakwiiya | December 2017\nAMUBALE MU Afrikaans Albanian Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\nNobazyali—Amubagwasye Bana Banu Kuba ‘Basongo Kutegwa Bakafwutuke’\n“Kuzwa kubuvwanda ulaazyi malembe aasalala, aayo aakonzya kukupa kuti ube musongo kutegwa ukafwutuke.”—2TIM. 3:15.\nNYIMBO: 141, 134\nINO CAAMBA NZI . . .\nkuzyiba malembe aasalala?\nkuba musongo kutegwa ukafwutuke?\n1, 2. Ino bazyali bamwi inga balibilika nzi ciindi bana babo nobayanda kubweza ntaamu yakulyaaba akubbapatizyigwa?\nMWAKA AMWAKA bantu banji ibaiya Bbaibbele balalyaaba kuli Jehova akubbapatizyigwa. Bunji bwabo mbakubusi ibakakomezyegwa mukasimpe alimwi ibakasala kupona buumi bubotu kwiinda. (Int. 1: 1-3) Ikuti kamuli muzyali Munakristo, tacidoonekwi kuti mulabulangila buzuba ciindi mwanaanu nayoobbapatizyigwa.—Amweezyanisye 3 Johane 4.\n2 Nokuba boobo, ambweni kuli zintu nzyomulibilika. Andiza mwakabona bakubusi bamwi ibakabbapatizyigwa pele mukuya kwaciindi bakatalika kudooneka busongo bujanwa kwiinda mukupona kweelana azyeelelo zya Leza. Mane buya bamwi bakakasiya kasimpe. Aboobo, ambweni mulalibilika kuti mwanaanu kumatalikilo uyootobela nzila ya Bunakristo pele kumbele akacince maano akululeka luyando ndwaakajisi kujatikizya kasimpe. Ulakonzya kuba mbuli baabo ibakali mumbungano yamumwaanda wamyaka wakusaanguna mu Efeso yalo Jesu njaakaambila kuti: “Waleka kutondezya luyando ndowakajisi kumatalikilo.” (Ciy. 2:4) Ino inga mwacita buti kutegwa cintu cili boobo citacitiki akugwasya mwanaanu kutegwa ‘akomene mane kulufwutuko’? (1Pet. 2:2) Kutegwa tujane bwiinguzi, atulange-lange cikozyanyo ca Timoteyo.\n“ULAAZYI MALEMBE AASALALA”\n3. (a) Ino Timoteyo wakaba buti Munakristo, alimwi ino mbuti mbwaakazitambula njiisyo zya Bunakristo? (b) Ino nimbazu nzi zyotatwe zyakwiiya Paulo nzyaakaambila Timoteyo kubikkila maano?\n3 Kulibonya kuti Timoteyo wakabuzyiba Bunakristo mu 47 C.E., ciindi mwaapostolo Paulo naakali kuswaya Lustro ciindi cakusaanguna. Nokuba kuti Timoteyo aciindi eeco kulibonya kuti wakacili mukubusi, weelede kuti wakali kuzibelesya nzyaakali kwiiya. Myaka yobilo yakatobela wakatalika kweenda a Paulo. Nokwakainda myaka iili 16, Paulo wakalembela Timoteyo kuti: “Kozumanana kuzitobela zintu nzyookayiisyigwa alimwi nzyookagwasyigwa kusyoma camoyo woonse, nkaambo ulibazyi aabo ibakakuyiisya nzizyo akuti kuzwa kubuvwanda ulaazyi malembe aasalala [Magwalo aa Chihebrayo], aayo aakonzya kukupa kuti ube musongo kutegwa ukafwutuke kwiinda mulusyomo muli Kristo Jesu.” (2Tim. 3:14, 15) Amubone kuti Paulo wakaamba kujatikizya (1) kuzyiba malembe aasalala, (2) kugwasyigwa kusyoma zintu nzyaakaiya, alimwi (3) kuba musongo kutegwa akafwutuke kwiinda mulusyomo muli Kristo Jesu.\n4. Ino nzibelesyo nzi nzyomwajana kuti zilagwasya kapati nomuyiisya bana banu ibacili baniini? (Amubone cifwanikiso icili kumatalikilo aacibalo.)\n4 Mbuli muzyali Munakristo, muyanda kuti mwanaanu azyibe malembe aasalala, aayo mazuba aano aabikkilizya Magwalo aa Chihebrayo alimwi a Magwalo aa Bunakristo aa Chigriki. Kweelana aumwi mwana mbwakonzya, nobaba bana baniini kapati balakonzya kuba aluzyibo lwabantu alimwi azintu zyaambidwe mu Bbaibbele. Mbunga ya Jehova yatupa zibelesyo zinji bazyali nzyobakonzya kubelesya kutegwa babagwasye bana babo. Sena kuli nzyomukonzya kuyeeya iziliko mumwaambo wanu? Amuyeeye kuti, kuba aluzyibo lwamu Magwalo mpaayeeme cilongwe ciyumu a Jehova.\n5. (a) Ino ‘kugwasyigwa kusyoma’ caamba nzi? (b) Ino tuzyiba buti kuti Timoteyo wakagwasyigwa kusyoma makani mabotu kujatikizya Jesu?\n5 Luzyibo lwamalembe aasalala lulayandika kapati. Nokuba boobo, nzinji zijatikizyidwe mukuyiisya bana zintu zyakumuuya kwiinda kwiile kubayiisya kuzyiba bantu azintu izyakacitika izyaambidwe mu Bbaibbele. Timoteyo alimwi ‘wakagwasyigwa kusyoma.’ Mumwaambo wakusaanguna, majwi aayo aamba “kuba masimpe kujatikizya cintu cimwi” naa “kusinizya kuti cintu cimwi ncamasimpe.” Timoteyo wakayiisyigwa Magwalo aa Chihebrayo kuzwa kubuvwanda. Pele aciindi cimwi wakasinizya kwiinda mubumboni bulimvwisya bwakuti Jesu wakali Mesiya. Munzila imwi, luzyibo lwakwe lwakakomena kwiinda mukusinizya. Mubwini, lusyomo lwa Timoteyo kujatikizya makani mabotu lwakali luyumu kapati cakuti wakaba sikwiiya uubbapatizyidwe akusangana Paulo mumulimo wabumisyinali.\n6. Ino mbuti mbomukonzya kugwasya bana banu kugwasyigwa kusyoma nzyobaiya kuzwa mu Jwi lya Leza?\n6 Ino mbuti mbomukonzya kugwasya kuti bana banu babe alusinizyo kutegwa bagwasyigwe kusyoma mbubwenya mbuli Timoteyo? Cakusaanguna, amukkazike moyo. Lusyomo talubooli-booli buyo; talukonzyi kuzwa kulindinywe akuunka kubana banu akaambo kakuti nywebo mwakagwasyigwa kusyoma. Mwana umwi aumwi weelede “kubelesya maano” kutegwa abe alusyomo kujatikizya kasimpe kamu Bbaibbele. (Amubale Baroma 12:1.) Nywebo mbuli bazyali mulijisi mukuli mupati mumbazu eeyi, kwaambisya ciindi bana banu nobabuzya mibuzyo. Atulange-lange cikozyanyo.\n7, 8. (a) Ino mbuti usyi umwi Munakristo mbwatondezya kukkazika moyo ciindi nayiisya mwanaakwe musimbi? (b) Ino mbuti andinywe mbomwajana kuti cilayandika kutondezya kukkazika moyo kuli boobo?\n7 Ba Thomas, ibajisi mwana musimbi uujisi myaka iili 11 bakaamba kuti: “Mwanaangu inga ulandibuzya kuti, ‘Sena Jehova wakabelesya nzila yakusanduka kwazintu ikutalisya buumi aanyika?’ naa, ‘Ino nkaambo nzi ncotutatoli lubazu mumakani aacitika mucilawo, mucikozyanyo mukusala beendelezi bamfwulumende, kutegwa tusoleke kupa kuti zintu zibote?’ Zimwi ziindi inga ndiyandika kulilesya buya kutegwa nditamwaambili nzyayelede kusyoma. Kayi, icipa kuti muntu asyome takali kasimpe komwe buyo pe. Pele ntubeela-beela tunji itupa bumboni.”\n8 Kweelana ambobazyi ba Thomas, kuyiisya kuyandika kukkazika moyo. Alimwi buya, kukkazika moyo kulayandika ku Banakristo boonse. (Kol. 3:12) Ba Thomas balizyi kuti inga kwayandika mibandi minji kwaciindi cili mbocibede. Beelede kumugwasya kwaamvwisya Magwalo kutegwa mwanaabo musimbi asinizye kujatikizya nzyaiya. Ba Thomas bakaamba kuti: “Mebo abakaintu bangu tulayanda kuzyiba naa mwaneesu musimbi ulazisyoma ncobeni nzyaiya alimwi akuti naa zilalimvwisya kulinguwe. Ikuti kajisi mibuzyo, cili buyo kabotu. Ikwaamba masimpe, nondali kulibilika ikuti naali kuzumina cintu cimwi kakunyina kubuzya mibuzyo.”\n9. Ino mbuti mbomukonzya kuyiisya bana banu Jwi lya Leza?\n9 Kwiinda mukuyiisya cakukkazika moyo kwabazyali babo, bana asyoonto-syoonto bayootalika kumvwisya “bwamba, bulamfwu, bulamfwu bwakuya mujulu alimwi abulamfwu bwakuyaansi” bwalusyomo. (Ef. 3:18) Tulakonzya kulanga-langa ceeco iceelela kweelana amyaka yabo alimwi anzyobakonzya kwiiya. Mbobayaabusinizya zintu nzyobaiya, bayoozumanana kwiiminina nzyobasyoma kuli bamwi, kubikkilizya abasicikolonyina. (1Pet. 3:15) Mucikozyanyo, sena bana banu balakonzya kupandulula ncolyaamba Bbaibbele kujatikizya icicitika kuti muntu wafwa? Sena bupanduluzi mbolipa Bbaibbele bulalimvwisya kulimbabo? * Masimpe, kuyiisya bana banu Jwi lya Leza kuyandika kukkazika moyo, pele cilagwasya kusolekesya.—Dt. 6:6, 7.\n10. Ino ncinzi ceelede kuba cintu ciyandika kapati mukuyiisya kwanu?\n10 Pele, cikozyanyo canu acalo cilayandika kapati caboola kukupa kuti babe alusyomo. Ba Stephanie, ibajisi bana basimbi botatwe, baamba boobu: “Kuzwa ciindi bana bangu nobakacili baniini, ndakali kulibuzya kuti, ‘Sena ndilabaambila bana bangu kujatikizya kaambo mebo ncondisinizyide kujatikizya kubako kwa Jehova, luyando lwakwe, alimwi anzila zyakwe ziluzi? Sena cakutadooneka bana bangu balakonzya kubona kuti mebo ndilamuyanda ncobeni Jehova?’ Tandikonzyi kulangila kuti bana bangu balagwasyigwa ccita kuti mebo ndakagwasyigwa.”\n“UBE MUSONGO KUTEGWA UKAFWUTUKE”\n11, 12. Ino busongo ninzi, alimwi nkaambo nzi ncotukonzya kwaamba kuti tabuyeeme buyo aciimo camuntu?\n11 Kweelana ambotwabona, Timoteyo wakajisi (1) luzyibo lujatikizya Magwalo alimwi (2) wakasinizya kujatikizya zintu nzyaakali kusyoma. Pele ino ncinzi Paulo ncaakali kupandulula kwiinda mukwaamba kuti malembe aasalala akali kukonzya kupa Timoteyo kuti ‘abe musongo kutegwa akafwutuke’?\n12 Ibbuku lya Insight on the Scriptures, Volyumu 2, lipandulula kuti mu Bbaibbele, busongo bubikkilizya “nguzu zyakubelesya luzyibo alimwi akumvwisya cakuzwidilila kutegwa mumane penzi, mweelebe ntenda, musike ambaakani imwi naa kutegwa mukonzye kupa lulayo lweelede. Busongo buliindene abufwubafwuba.” Ibbaibbele lyaamba kuti “bufwubafwuba bulaangidwe mumoyo wamwana.” (Tus. 22:15) Aboobo cileelela kuti, busongo—oobo ibwiindene abufwubafwuba—mbumwi bwabumboni ibutondezya kusima. Kusima kumuuya takuyeeme buyo aciimo camuntu pe, pele kulalibonya kwiinda mukuyoowa kwini-kwini muntu nkwajisi kuli Jehova alimwi ambwalibambilide kutobela milawo yakwe.—Amubale Intembauzyo 111:10.\n13. Ino mbuti mukubusi mbwakonzya kutondezya kuti ulijisi busongo kutegwa akafwutuke?\n13 Bakubusi ibasimide kumuuya kunyina ‘nobaibaulwa amayuwe akupepululwa’ azisusi zyabo naa kuyungwa abeenzinyina. (Ef. 4:14) Muciindi caboobo, bayaambele kwiinda ‘mukubelesya maano aabo aayiisyidwe kwaandaanya ciluzi acitaluzi.’ (Heb. 5:14) Batondezya kuti bayaambele kutegwa basime kwiinda mukusala cabusongo—noliba leelyo bazyali babo naa bapati bamwi nobatako. (Flp. 2:12) Busongo ibuli boobo bulayandika kutegwa bakafwutuke. (Amubale Tusimpi 24:14.) Ino mbuti mbomukonzya kubagwasya bana banu kutegwa babujane? Cakusaanguna, amubone kuti mwabaambila bana banu cakusalazya zyeelelo zyanu zyamu Bbaibbele. Kwiinda mumajwi aanu alimwi acikozyanyo canu, amubazyibye bana banu kuti zyeelelo zyamu Jwi lya Leza nzyezyeelelo zyanu andinywe.—Rom. 2:21-23.\nIno nkaambo nzi kuzumanana kusolekesya ncokuyandika kapati kumuzyali? (Amubone muncali 14-18)\n14, 15. (a) Ino nzintu nzi nzyayelede kulanga-langa mwana uujisi makanze akubbapatizyigwa? (b) Ino mbuti mbomukonzya kubagwasya bana banu kulanga-langa zilongezyo ziboola akaambo kakumvwida milawo ya Leza?\n14 Nokuba boobo, nzinji zibikkilizyidwe kunze buyo akubaambila ciluzi acitaluzi bana banu. Alimwi inga cabota kubagwasya kulanga-langa mibuzyo mbuli bwayeeyi: ‘Ino nkaambo nzi Bbaibbele ncolikasya zintu zilibonya mbuli kuti zili kabotu? Ino ncinzi cindipa kusyoma kuti zyeelelo zyamu Bbaibbele zinoondigwasya lyoonse?’—Is. 48:17, 18.\n15 Mwana iwatondezya luyando lwakubbapatizyigwa weelede kugwasyigwa kulanga-langa mbazu aimwi—mbwalimvwa kujatikizya mikuli iboola akaambo kakuba Munakristo. Ino mbubotu nzi buliko? Ino mbuyumuyumu nzi mbwakonzya kujana? Ino bubotu mbunji buti kwiinda buyumuyumu? (Mk. 10:29, 30) Eezyi nzyezintu nzyalangilwa kuyaanya umwi amana kubbapatizyigwa. Aboobo, cilayandika kapati kuziyeeya zintu eezyi katanabweza ntaamu eeyi iyandika kapati. Ciindi bana nobagwasyigwa kuzilanga-langa cakubikkila maano zilongezyo ziboola akaambo kakumvwida alimwi abubi buboola akaambo kakutamvwida, balalangilwa kutalika kusyoma. Kusyoma nzi? Bayoosyoma kuti zyeelelo zyamu Bbaibbele zinoobagwasya lyoonse.—Dt. 30:19, 20.\nCIINDI MUKUBUSI UUBBAPATIZYIDWE NAJANA BUYUMUYUMU\n16. Ino ncinzi bazyali ncobeelede kulanga-langa ikuti naa mwana uubbapatizyidwe kale watalika kuzidooneka nzyasyoma?\n16 Pele ino ncinzi ncomweelede kucita ikuti naa mwanaanu watalika kuzidooneka zintu zimwi aciindi cimwi naamana kubbapatizyigwa? Mucikozyanyo, mukubusi uubbapatizyidwe ulakonzya kulibonya kuyandisisya zintu zyamunyika eeyi naa ambweni inga watalika kudooneka naa cilagwasya kupona kweelana anjiisyo zyamu Bbaibbele. (Int. 73:1-3, 12, 13) Mbomuli muzyali, amuzyibe kuti nzila mbomukulanganya kudooneka kuli boobo ikujatikizya mwanaanu, kulakonzya kupa kuti azumanane kukwelelezyegwa kulusyomo lwanu naa kumutantamuna buya. Amubone kuti tiimwatalika kumulwana mwanaanu kujatikizya twaambo ootu, kufwumbwa naa ucili muniini naa lino mukubusi buya. Mbaakani yanu yeelede kuba yakupa lugwasyo munzila yaluyando alimwi akumugwasya kutegwa azunde.\n17, 18. Ikuti mukubusi kadooneka, ino mbuti bazyali mbobakonzya kumugwasya?\n17 Masimpe ngakuti, mukubusi uubbapatizyidwe wakalyaaba camoyo woonse kuli Jehova. Kulyaaba ooko ncisyomezyo cakuyanda Leza alimwi akubikka kuyanda kwakwe mubusena bwakusaanguna kwiinda zintu zyoonse. (Amubale Marko 12:30.) Jehova tacuubyi-ubyi cisyomezyo eeco, alimwi naba yooyo iwakasyomezya tayelede kucuubya-ubya naaceya pe. (Muk. 5:4, 5) Aciindi ceelede alimwi caluyando, amumuyeezye mwanaanu twaambo ooto twamasimpe. Nokuba boobo, kamutanacita oobo, amulubelesye kabotu lulayo lupegwa ambunga ya Jehova kubazyali. Kuti mwacita boobo cilakonzya kupa kuti mube antalisyo mbotu yakukankaizya mbwaali mapati makani aakulyaaba kuli Jehova azilongezyo ziboola alimwi akuba Munakristo uubbapatizyidwe.\n18 Mucikozyanyo, lulayo lugwasya lulakonzya kujanwa mucibeela cabupanduluzi buyungizyidwe cijisi mutwe wakuti “Questions Parents Ask,” kumamanino aabbuku lyakuti Questions Young People Ask—Answers That Work, Volume 1. Caamba kuti: “Tamweelede kubinda ikwaamba kuti mwanaanu walukaka lusyomo lwanu. Kanji-kanji, inga kuli kaambo kaliko.” Ambweni nkuyungwa abalongwe. Atumbi twaambo itulangilwa kuti ntotupa kuti cibe boobo ambweni nkulendelelwa naa kulimvwa kuti bakubusi bamwi Banakristo bacita kabotu kumuuya. Cibeela cabupanduluzi buyungizyidwe cilazumanana kwaamba kuti, “Mubwini twaambo ituli boobo taakwe ambotuswaangene anjiisyo zyalusyomo lwanu. Kanji-kanji tujatikizya bukkale bwalo ibupa kuti ciyume kutondezya lusyomo.” Aboobo, cibeela cabupanduluzi buyungizyidwe cilapa nzila zili mbozibede muzyali Munakristo mbwakonzya kugwasya mukubusi uudooneka lusyomo lwakwe.\n19. Ino mbuti bazyali mbobakonzya kubagwasya bana babo kuti babe ‘basongo kutegwa bakafwutuke’?\n19 Mbomuli muzyali, mulijisi mukuli mupati—alimwi acoolwe—cakukomezya bana banu “mululayo alwiiyo lwa Jehova.” (Ef. 6:4) Kweelana ambotwabona, kucita boobo tacibikkilizyi buyo kubayiisya ncolyaamba Bbaibbele pele alimwi cibikkilizya kubagwasya kuti bazisyome nzyobaiya. Inzya, beelede kuzisyoma kapati nzyobaiya cakuti ceelede kubapa kulyaaba kuli Jehova alimwi akumubelekela camoyo woonse. Aboobo amulekele Jwi lya Jehova, muuya wakwe alimwi akusolekesya kwanu mbuli muzyali kuti zibagwasye bana banu kuba ‘basongo kutegwa bakafwutuke.’\n^ munc. 9 Zibeela zigwasya kwiiya zya “Ino Ncinzi Cini Bbaibbele Ncoliyiisya?” nzibelesyo zibotu kapati kugwasya bakubusi alimwi abapati kumvwisya akupandulula kasimpe kamu Bbaibbele. Zilakonzya kujanika a jw.org mumyaambo minji. Amubone aalembedwe kuti NJIISYO ZYAMU BBAIBBELE > ZIBELESYO ZIGWASYA KWIIYA BBAIBBELE.\n“Ndilizyi Kuti Uyoobuka”\n“Ndilijisi Bulangizi Kuli Leza”\nNobakubusi—“Amuzumanane Kubelekela Lufwutuko Lwanu”\nMAKANI AABUUMI Kusiya Zintu Zyoonse Akutobela Kristo\nMulongo Wamitwe Yazibalo mu Ngazi Yamulindizi Yamu 2017\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA December 2017\nNGAZI YAMULINDIZI—YAKWIIYA December 2017


Ngazi Yamulindizi | No. 2 2016\nAMUBALE MU Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Boulou Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Lhukonzo Lingala Lithuanian Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mixe (North Central) Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Norwegian Nyaneka Nyungwe Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Venda Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\nMAKANI AAYEEME AMUTWE UULI ACIVWUMBYO\nNkaambo Nzi Jesu Ncaakapengela Akufwa?\n“Mbubonya cibi mbocakanjila munyika kwiinda mumuntu omwe [Adamu] alufwu kwiinda mucibi.”—Baroma 5:12\nIno inga mwaingula buti kuti mwabuzyigwa kuti, “Sena mulayanda kupona kukabe kutamani?” Bantu banji balakonzya kwaamba kuti balayanda pele balimvwa kuti tacigwasyi kubandika makani aaya. Baamba kuti, lufwu nkoluli talutijigwi.\nPele mbuti kuti mubuzyo nguwenya wacincwa mpoonya mwabuzyigwa kuti, “Sena mulilibambilide kufwa?” Cakutadooneka, bantu banji inga baingula kuti peepe. Ino eeci citondezya nzi? Tacikwe makani amasunko alimwi abuyumuyumu mbotujana, kweelana abuntu bwesu tulombozya kupona. Bbaibbele litondezya kuti Leza wakabalenga bantu kabajisi luyandisisyo lwakupona. Mubwini lyaamba kuti, “wabikka abuumi butamani mumyoyo yabo.”—Mukambausi 3:11.\nNokuba boobo, bwini mbwakuti, bantu tabakonzyi kupona kukabe kutamani. Aboobo, ino ncinzi cakalubila? Kuyungizya waawo, sena Leza kuli ncacitide kululamika zintu? Bwiinguzi bwamu Bbaibbele bulakulwaizya alimwi buliswaangene akaambo Jesu ncaakapengela akufwa.\nZyaandaano zyakusaanguna zyotatwe zyabbuku lyamu Bbaibbele lya Matalikilo zitwaambila kuti Leza wakabapa bulangizi bwabuumi butamani banabukwetene bakusaanguna ba Adamu a Eva, alimwi wakabaambila ncobakeelede kucita kutegwa babujane buumi oobo. Kumane cibalo cilaamba mbobakaalilwa kumvwida Leza alimwi akusweekelwa bulangizi oobu. Cibalo tacikatazyi kumvwa cakuti bamwi bayeeya kuti ncaano buyo. Mbuli mabbuku aa Makani Mabotu, alyalo bbuku lya Matalikilo lilatondezya mbocili camasimpe cibalo caamba makani aakaindi. *\nNcinzi cicitikide akaambo kakutamvwida kwa Adamu? Bbaibbele liingula boobu: “Mbubonya cibi mbocakanjila munyika kwiinda mumuntu omwe alufwu kwiinda mucibi, eelyo lufwu lwakasikila bantu boonse nkaambo boonse bakabisya.” (Baroma 5: 12) Kwiinda mukutamvwida Leza, Adamu wakabisya. Aboobo wakasweekelwa coolwe cabuumi butamani mpoonya wakafwa. Mbotuli bana bakwe, twakakona cibi cakwe. Akaambo kaceeci, tulaciswa, tulacembaala alimwi akufwa. Bupanduluzi oobu ibwaamba kaambo ncotufwida, buleendelana anzyotuzi mazuba aano kujatikizya kukona bube kuzwa kubazyali. Pele sena Leza kuli ncacitide kutegwa zintu zilulame?\nLeza wakapanga bubambe bwakunununa, naa kujola ceeco Adamu ncaakasweekelwa alunyungu lwakwe, nkokuti bulangizi bwabuumi butamani. Ino Leza wakacizuzikizya buti eeco?\nKulugwalo lwa Baroma 6:23 Bbaibbele lyaamba kuti: “Cakuvwola cacibi ndufwu.” Eeci caamba kuti lufwu lwakaboola akaambo kacibi. Adamu wakabisya, aboobo wakafwa. Mbubwenya buyo tulabisya, aboobo ncotujana ncakuvwola cacibi, nkokuti lufwu. Pele twakazyalwa mucibi nokuba kuti swebo lwesu tiitwakabisya. Aboobo, caluyando Leza wakatuma Mwanaakwe Jesu, kutegwa atununune kuzwa ‘kucakuvwola cazibi’ zyesu. Ino eeci cikonzyeka buti?\nLufwu lwa Jesu lujalula nzila iisololela kubuumi butamani, bukkomanisya\nMbwaanga muntu omwe, uulondokede Adamu, wakaleta cibi alufwu kulindiswe akaambo kakutamvwida, muntu uulondokede uumvwida kusikila kulufwu wakali kuyandika kutegwa atwaangunune kucibi alufwu. Bbaibbele lipandulula boobu: “Mbubonya ibanji mbobakaba basizibi kwiinda mukutamvwida kwamuntu omwe, mbubonya buyo kwiinda mukumvwida kwamuntu omwe ibanji bayooba balulami.” (Baroma 5:19) Jesu ngowakali ‘muntu omwe.’ Wakazwa kujulu, wakaba muntu uulondokede *, akufwa akaambo kandiswe. Akaambo kaceeci, cilakonzyeka kulindiswe kumvwana a Leza akuba acoolwe cakupona kukabe kutamani.\nJESU NCAAKAPENGELA AKUFWA\nNkaambo nzi ncocakali kuyandika kuti Jesu afwe kutegwa azuzikizye makanze aaya? Sena Leza Singuzuzyoonse tanaakali kukonzya buyo kwaambila balunyungu lwa Adamu kuti bazumizyigwa kupona kukabe kutamani? Masimpe kuti wakalijisi nguzu zyakucita boobo. Pele kucita boobo nikwakaba kutalemeka mulawo wakwe wakuti cakuvwola cacibi ndufwu. Mulawo ooyo, makani mapati aatakonzyi kumwaigwa naa kucincwa kutegwa cintu cimwi ceende kabotu. Ulayandika kapati kubululami bwini-bwini.—Intembauzyo 37:28.\nIkuti Leza naatakacita bululami, bantu nobakatalika kuzumbauzya kuti naa wakali kukonzya kucita oobo amutwaambo tumbi. Mucikozyanyo, sena naatakasalulula caboola kukusala iwakali kweelela kupona kukabe kutamani akati kabana ba Adamu? Sena wakali kukonzya kusyomwa caboola kukuzuzikizya zisyomezyo zyakwe? Kukakatila kwa Leza kubululami kutegwa tujane lufwutuko, ncisinizyo cakuti lyoonse unoocita ziluleme.\nKwiinda mucipaizyo calufwu lwa Jesu, Leza wakajalula coolwe cabuumi butamani mu Paradaiso anyika. Amubone majwi aa Jesu aalembedwe mulugwalo lwa Johane 3:16 aakuti: “Leza wakaiyanda kapati nyika cakuti wakapa Mwanaakwe simuzyalwaalikke, kutegwa muntu uuli woonse uumusyoma atanyonyoonwi, pele abe abuumi butamani.” Aboobo, lufwu lwa Jesu ncitondezyo cabululami bwa Leza, ikapati luyando lwakwe lupati kubantu.\nNokuba boobo, nkaambo nzi Jesu ncaakali kuyandika kupenga akufwa munzila iicisa yalo yaambidwe mumabbuku aa Makani Mabotu? Kwiinda mukulibombya mumusunko muyumu kapati alimwi akuzumanana kusyomeka, Jesu wakakazya cakumaninina kutamikizya kwa Diabolosi kwakuti bantu tabakonzyi kuzumanana kusyomeka kuli Leza ikuti basunkwa. (Jobu 2:4, 5) Kutamikizya ooku nikwakaboneka kuti nkwamasimpe ciindi Saatani naakayunga Adamu wakalondokede kuti abisye. Pele Jesu ooyo iwakeelene a Adamu kulondoka, wakazumanana kusyomeka nomuba mumapenzi manji. (1 Bakorinto 15:45) Aboobo wakatondezya kuti awalo Adamu naakamumvwida Leza ikuti naakasala kucita oobo. Kwiinda mukuliyumya mumasunko, Jesu wakatusiila citondezyo cibotu cakuti katutobela. (1 Petro 2:21) Leza wakamupa bulumbu Mwanaakwe akaambo kakumvwida cakumaninina, wakapa Jesu buumi butafwi kujulu.\nLufwu lwa Jesu lwakacitika ncobeni. Nzila iisololela kubuumi butamani ilijalukide. Sena mulayanda kupona kukabe kutamani? Jesu wakatondezya ncotweelede kucita naakati: “Eeci caamba buumi butamani, ikuti bakuzyiba yebo O Leza mwini-mwini ooli olikke, ayooyo ngookatuma, Jesu Kristo.”—Johane 17:3.\nBalembi bamagazini eeyi bamutamba kuti mwiiye zinji kujatikizya Jehova, Leza wakasimpe, alimwi akujatikizya Mwanaakwe, Jesu Kristo. Bakamboni ba Jehova ibali mucilawo canu bayookkomana kumugwasya. Alimwi mulakonzya kugwasyigwa kwiinda mukuunka a webbusaiti yesu ya, www.jw.org/toi.\n^ par. 8 Amubone cibalo cijisi mutwe wakuti “The Historical Character of Genesis,” mubbuku lyakuti Insight on the Scriptures, volume 1, peeji 922, ilyakamwigwa a Bakamboni ba Jehova.\n^ par. 13 Leza wakalonzya buumi bwa Mwanaakwe kuzwa kujulu kuya mwida lya Mariya, alimwi muuya uusalala wa Leza wakamukwabilila Jesu kuti atakoni kutalondoka kuzwa kuli Mariya.—Luka 1:31, 35.\n“Kamucita Oobu Lyoonse”\nBusiku katanafwa, Jesu wakabungana abaapostolo bakwe basyomeka akutalisya Ciibalusyo calufwu lwakwe. Wakabaambila kuti: “Kamucita oobu lyoonse kutegwa kamundiyeeya.” (Luka 22:19) Mukutobela mulawo ooyu, Bakamboni ba Jehova nyika yoonse balabungana kwiibaluka lufwu lwa Jesu mwaka amwaka. Mwaka wamana, bantu basika ku 19,862,783 bakajanika ku Ciibalusyo.\nMwaka uuno, Ciibalusyo calufwu lwa Jesu ciyoocitwa muli Bwatatu, March 23, lyaakubbila zuba. Twamutamba amaanza obilo nywebo antoomwe amukwasyi wanu alimwi abalongwe banu kuti mukaboole kuzooswiilila makani aamu Bbaibbele. Mumakani aaya, kuyoopandululwa kaambo lufwu lwa Jesu ncoluyandika kapati alimwi ambolukonzya kumugwasya. Takubbadelwi alimwi takubwezelelwi mulumbo. Amubabuzye Bakamboni ba Jehova bakubusena nkomukkala kujatikizya busena alimwi aciindi. Naa kulanga awebbusaiti yesu ya www.jw.org.\nAmuyeeye Lufwu lwa Jesu\nTwamutamba kuti mukaswaangane andiswe kumuswaangano ooyu waalubazu. Muyooiya kujatikizya buumi alimwi alufwu lwa Jesu mbozikonzya kumugwasya.\nMAKANI AAYEEME AMUTWE UULI ACIVWUMBYO Sena Lwakacitika Ncobeni?\nMAKANI AAYEEME AMUTWE UULI ACIVWUMBYO Nkaambo Nzi Jesu Ncaakapengela Akufwa?\nSena Banakristo Baleelede Kukomba Kumalende?\nKubikkila Maano Kukucenjezya Kulakonzya Kumufwutula!\nZyaandaano Atupango—Ino Nguni Wakazibikka mu Bbaibbele?\nIno Diabolosi Nguni?\nMabala Amusale naa muyanda kukkopa zyakamwaigwa NGAZI YAMULINDIZI No. 2 2016 | Nkaambo Nzi Jesu Ncaakapengela Akufwa?\nNo. 2 2016 | Nkaambo Nzi Jesu Ncaakapengela Akufwa?\nNGAZI YAMULINDIZI No. 2 2016 | Nkaambo Nzi Jesu Ncaakapengela Akufwa?\nSena Bbaibbele Lilijisi Makani Aamasimpe Aajatikizya Buumi bwa Jesu?


Mbotweelede Kupaila Kuli Leza\nCoolwe Ncotujisi Cakupaila\n“Mulengi wajulu anyika” ulayanda kumvwa mipailo yesu.—Intembauzyo 115:15\n1, 2. Ino nkaambo nzi ncotweelede kubona mupailo kuti ncipego cilibedelede, alimwi nkaambo nzi ncotweelede kuzyiba Bbaibbele ncoliyiisya kujatikizya mupailo?\nIKUTI nyika twayeelanya abubumbo boonse, tujana kuti ninsyoonto kapati. Ciindi Jehova nalanga nyika, bantu boonse ibali mumasi oonse balibonya buyo mbuli kadosi kameenda kazwa mumungomo. (Intembauzyo 115:15; Isaya 40:15) Nokuba kuti tuli baniini kapati tweelanisyigwa abubumbo, lugwalo lwa Intembauzyo 145:18, 19 lwaamba kuti: “Jehova ulaafwaafwi abaabo boonse bamwiita, aabo boonse bamwiita mukasimpe. Aabo bamuyoowa ulabapa nzyobayanda; ulamvwa nobakwiilila lugwasyo, alimwi ulabavwuna.” Eelo kaka eeci ncoolwe cipati ncotujisi! Jehova, Mulengi wesu singuzuzyoonse, uyanda kuti abe mulongwe wesu, alimwi ulayanda kwiiswiilila mipailo yesu. Inzya, mupailo ncoolwe cipati, ncipego cilibedelede Jehova ncapede umwi aumwi wesu.\n2 Pele Jehova utuswiilila buyo ciindi notwaambaula anguwe munzila njakkomanina. Aboobo, ino mbuti mbotukonzya kucita oobo? Atubone ncolyaamba Bbaibbele kujatikizya mupailo.\nNKAAMBO NZI NCOMWEELEDE KUPAILA KULI JEHOVA?\n3. Nkaambo nzi ncomweelede kupaila kuli Jehova?\n3 Jehova uyanda kuti kamupaila naa kwaambaula anguwe. Ino tuzyi buti oobo? Mwalombwa kuti mubale Bafilipi 4:6, 7. Amuyeeye buyo ncaamba majwi aaya aatukulwaizya kupaila. Mweendelezi wajulu anyika ulamubikkila maano kapati alimwi uyanda kuti mumwaambile mbomulimvwa alimwi amapenzi ngomujisi.\n4. Ino mbuti kupaila lyoonse kuli Jehova mbokuyumya cilongwe canu anguwe?\n4 Mupailo utugwasya kuba acilongwe ciyumu a Jehova. Ciindi bantu bobilo ibamvwana nobabandika akwaambilana nzyobayeeya, zintu zibalibilisya, alimwi ambobalimvwa, cilongwe cabo cilayuma kapati. Ncimwi buyo anotupaila kuli Jehova. Kwiinda mu Bbaibbele, Jehova ulamwaambila nzyayeeya alimwi ambwalimvwa, alimwi umwaambila nzyayoocita kumbele. Mulakonzya kumwaambila noziba zintu izimukatazyide kapati mumoyo kwiinda mukubandika anguwe lyoonse. Ciindi nomucita oobo, cilongwe canu a Jehova cinooyaabuyuma kapati.—Jakobo 4:8.\nNCINZI NCOTWEELEDE KUCITA KUTEGWA LEZA AISWIILILE MIPAILO YESU?\n5. Ino tuzyi buti kuti Jehova taiswiilili mipailo yoonse?\n5 Sena Jehova ulaiswiilila mipailo yoonse? Peepe. Kumazuba aamusinsimi Isaya, Jehova wakaambila bana Israyeli kuti: “Nokuba kuti mupaile mipailo minji buti, mebo tandiswiilili pe; maanza aanu azwide bulowa bwabantu.” (Isaya 1:15) Aboobo ikuti tiitwacenjela, tulakonzya kucita zintu izikonzya kututantamuna kuli Jehova akupa kuti aleke kwiiswiilila mipailo yesu.\n6. Ino nkaambo nzi lusyomo ncoluyandika kapati? Mbuti mbomukonzya kutondezya kuti mulaalusyomo?\n6 Ikuti katuyanda kuti Jehova aiswiilile mipailo yesu, tweelede kumusyoma. (Marko 11:24) Mwaapostolo Paulo wakapandulula kuti: “Ikuti kakunyina lusyomo tacikonzyeki pe kumukkomanisya Leza, nkaambo kufwumbwa ooyo uuswena afwaafwi kulinguwe weelede kusyoma kuti nkwali ncobeni akuti uba sikupa bulumbu kuli baabo bamuyandaula cabusungu.” (Bahebrayo 11:6) Pele tatweelede kwaamba buyo amulomo kuti tulaalusyomo pe. Tweelede kutondezya kuti tulaalusyomo kwiinda mukumumvwida Jehova buzuba abuzuba.—Amubale Jakobo 2:26.\n7. (a) Nkaambo nzi ncotweelede kulicesya alimwi akuba abulemu ciindi notupaila kuli Jehova? (b) Mbuti mbotukonzya kutondezya kuti tulisinizyide ciindi notupaila?\n7 Tweelede kulicesya akutondezya bulemu ciindi notupaila kuli Jehova. Nkaambo nzi? Ikuti twapegwa coolwe cakubandika amwami naa muleli wacisi, tulakonzya kucita oobo cabulemu. Jehova ngu Leza Singuzuzyoonse, aboobo tuleelede kutondezya bulemu alimwi akulicesya kapati ciindi notwaambaula anguwe. (Matalikilo 17:1; Intembauzyo 138:6) Kuyungizya waawo, tweelede kupaila kuli Jehova cakusinizya alimwi kuzwa ansi aamoyo, ikutali kwiile kwaamba majwi ngoonya cakwiinduluka-induluka.—Matayo 6:7, 8.\n8. Ncinzi cimbi ncotweelede kucita notwamana kupailila cintu cimwi?\n8 Kuyungizya waawo, ciindi notupailila cintu cimwi, tweelede kubeleka canguzu kucita ceeco ncotwapailila. Mucikozyanyo, ikuti twapaila kuli Jehova kuti atupe zintu nzyotuyandika buzuba abuzuba, tatweelede kuba batolo akulindila kuti Jehova ulaile kutupa zyoonse nzyotuyanda kakuli tulakonzya kuzibelekela. Tweelede kubeleka canguzu akuba bantu balibambilide kucita kufwumbwa mulimo wajanika ngotukonzya kubeleka. (Matayo 6:11; 2 Batesalonika 3:10) Alimwi ikuti naa twapaila kuli Jehova kuti atugwasye kuleka kucita cintu cimwi cibi, tweelede kutantamuka bukkale buli boonse ibukonzya kutupa kusunkwa kucita cibi eeco. (Bakolose 3:5) Lino atulange-lange mibuzyo imwi iivwula kubuzyigwa kujatikizya mupailo.\nMIBUZYO IIVWULA KUBUZYIGWA KUJATIKIZYA MUPAILO\n9. Ino tweelede kupaila kuli ni? Ino lugwalo lwa Johane 14:6 lutuyiisya nzi kujatikizya mupailo?\n9 Ino tweelede kupaila kuli ni? Jesu wakayiisya basikumutobela kupaila kuli ‘Taateesu uuli kujulu.’ (Matayo 6:9) Alimwi wakalyaamba kuti: “Ndime nzila, kasimpe alimwi abuumi. Kunyina uuboola kuli Taata ccita kuti wainda mulindime.” (Johane 14:6) Aboobo, tweelede kupaila buyo kuli Jehova kwiinda muli Jesu. Ino kupaila kwiinda muli Jesu caamba nzi? Eeci caamba kuti, ikutegwa Jehova aiswiilile mipailo yesu, tweelede kutondezya kuti tulaulemeka mulimo waalubazu Jehova ngwaakapa Jesu. Mbubonya mbotwakaiya, Jesu wakaboola aanyika kuzootufwutula kucibi alufwu. (Johane 3:16; Baroma 5:12) Kuyungizya waawo, Jehova wakabikka Jesu kuba Mupaizi Mupati alimwi Mubetesi.—Johane 5:22; Bahebrayo 6:20.\nMulakonzya kupaila kufwumbwa ciindi\n10. Sena tweelede kufwugama, kukkala, kwiimikila naa kuba muciimo cimwi cilibedelede ciindi notupaila? Amupandulule.\n10 Sena tweelede kufwugama, kukkala, kwiimikila naa kuba muciimo cilibedelede notupaila? Peepe, Jehova tatwaambili kuti mane buya tufwugame, tukkale naa twiimikile ciindi notupaila. Bbaibbele lituyiisya kuti tulakonzya kwaambaula a Jehova katuli muciimo cili coonse citondezya bulemu. (1 Makani 17:16; Nehemiya 8:6; Daniele 6:10; Marko 11:25) Iciyandika kapati kuli Jehova ncakuti katwaambaula anguwe amoyo uusalala, ikutali ciimo motubede notupaila. Tulakonzya kupaila cakupozya naa mumoyo kufwumbwa nkotubede alimwi kufwumbwa ciindi, abe masyikati naa masiku. Notupaila kuli Jehova, tulakonzya kuba alusyomo lwakuti ulitumvwide noliba leelyo bantu bambi nobatatumvwide.—Nehemiya 2:1-6.\n11. Ino nzintu nzi zimwi nzyotukonzya kupailila kuli Jehova?\n11 Ino nzintu nzi nzyotukonzya kupailila? Tulakonzya kupailila cintu cili coonse ncakkomanina Jehova. Bbaibbele lyaamba kuti: “Kufwumbwa cintu ncotumulomba ceendelana akuyanda kwakwe, ulatumvwa.” (1 Johane 5:14) Sena tulakonzya kupailila zintu zitugeme swebo? Inzya. Notupaila kuli Jehova, tweelede kulimvwa mbuli kuti twaambaula amweenzuma ngotumvwana limwi kapati. Tulakonzya kumwaambila Jehova zintu zyoonse nzyotuyeeya naa izili mumyoyo yesu. (Intembauzyo 62:8) Tulakonzya kupaila kuti atupe muuya wakwe uusalala uulaanguzu kapati kuti utugwasye kucita zintu zibotu. (Luka 11:13) Kunze lyaboobo, tulakonzya kumulomba Jehova kuti atupe busongo kutegwa katusala kabotu, alimwi tulakonzya kupailila kuti atupe nguzu zyakuliyumya mumapenzi. (Jakobo 1:5) Tweelede kumulomba Jehova kuti atulekelele zibi zyesu. (Baefeso 1:3, 7) Alimwi tweelede kupailila bamwi, kubikkilizya abanamukwasyi wesu alimwi abakwesu abacizyi mumbungano.—Milimo 12:5; Bakolose 4:12.\n12. Makani nzi aayandika kapati kwiinda oonse ngotweelede kupailila?\n12 Makani nzi aayandika kapati kwiinda oonse ngotweelede kupailila? Makani aajatikizya Jehova alimwi akuyanda kwakwe. Tweelede kumulumba kuzwa ansi aamoyo akaambo kazintu zyoonse nzyaatucitila. (1 Makani 29:10-13) Tulizyi kuti oobo mboceelede kuba nkaambo ciindi Jesu naakali aanyika, wakayiisya basikwiiya bakwe mbokupailwa. (Amubale Matayo 6:9-13.) Wakaamba kuti cakusaanguna beelede kupailila kuti zina lya Leza lisalazyigwe, nkokuti, kulibona kuti lilisetekene naa lilasalala. Mpoonya Jesu wakatondezya kuti tweelede kupailila kuti Bwami bwa Leza buboole akuti kuyanda kwa Jehova kucitwe nyika yoonse mboizulwa. Jesu wakaamba kuti lilikke buyo notwamana kupailila zintu eezyi ziyandika kapati notukonzya kupailila zintu nzyotuyandika izitugeme swebo. Ciindi notusaanguna kupailila makani aajatikizya Jehova alimwi akuyanda kwakwe, tutondezya kuti eezyi nzyezintu ziyandika kapati kulindiswe.\n13. Ino mipailo yesu yeelede kulampa buti?\n13 Ino mipailo yesu yeelede kulampa buti? Bbaibbele talyaambi pe. Mipailo yesu ilakonzya kuba mifwaafwi naa milamfwu, kweelana abukkale. Mucikozyanyo, tulakonzya kupaila mupailo mufwaafwi ciindi notuyanda kulya pele tulakonzya kupaila mupailo mulamfwu ciindi notumulumba Jehova naa notumwaambila makatazyo eesu. (1 Samuele 1:12, 15) Tatweelede kupaila mipailo milamfwu akaambo kakucita mambonwa, mbubonya mbobakali kucita bantu bamwi ciindi Jesu naakali anyika. (Luka 20:46, 47) Jehova taikkomanini pe mipailo iili boobu. Ncayanda Jehova ncakuti katupaila kuzwa ansi aamoyo.\n14. Ino tweelede kupaila ziindi zyongaye, alimwi ino eeci cituyiisya nzi kujatikizya Jehova?\n14 Ino tweelede kupaila ziindi zyongaye? Jehova ututamba kuti katwaambaula anguwe lyoonse. Bbaibbele lyaamba kuti tweelede “kuzumanana kupaila,” ‘kujatisya kupaila,’ alimwi ‘akupaila cakutaleka.’ (Matayo 26:41; Baroma 12:12; 1 Batesalonika 5:17) Jehova ulilibambilide kutuswiilila ciindi coonse. Buzuba abuzuba tulakonzya kumulumba akaambo kaluyando alimwi abwaabi bwakwe. Kuyungizya waawo, tulakonzya kumulomba kuti atusololele, atupe nguzu alimwi akutuumbulizya. Ikuti katucibikkila maano ncobeni coolwe ncotujisi cakupaila kuli Jehova, tunakwaambaula lyoonse anguwe mumupailo.\n15. Nkaambo nzi ncotweelede kwaamba kuti “ameni” kumamanino aamupailo?\n15 Nkaambo nzi ncotweelede kwaamba kuti “ameni” kumamanino aamupailo? Bbala lyakuti “ameni” lyaamba kuti “masimpe” naa kuti “akube boobo.” Ikwaamba kuti “ameni” ninzila yakutondezya kuti tulisinizyide kujatikizya nzyotwaamba mumupailo. (Intembauzyo 41:13) Bbaibbele lituyiisya kuti ncibotu kwaamba kuti “ameni,” cakupozya naa kwaambila mumoyo, kumamanino aamupailo waabuleya kutegwa tutondezye kuti twazizuminizya izyaambwa mumupailo.—1 Makani 16:36; 1 Bakorinto 14:16.\nLEZA MBWAINGULA MIPAILO YESU\n16. Sena ncobeni Jehova ulayiingula mipailo yesu? Amupandulule.\n16 Sena ncobeni Jehova ulayiingula mipailo yesu? Inzya. Bbaibbele limwaamba kuti ‘Ngusikuswiilila mipailo.’ (Intembauzyo 65:2) Jehova ulaiswiilila akuyiingula mipailo yamamiliyoni aabantu babombe myoyo, alimwi ulacita oobo munzila ziindene-indene.\n17. Mbuti Jehova mbwabelesya bangelo alimwi ababelesi bakwe ibali aanyika kwiingula mipailo yesu?\n17 Jehova ubelesya bangelo alimwi ababelesi bakwe ibali anyika ikwiingula mipailo yesu. (Bahebrayo 1:13, 14) Kuli zikozyanyo zinji zyabantu ibakapailila kuti bagwasyigwe kumvwisya Bbaibbele mpoonya nokwakainda buyo ciindi cisyoonto bakaswaigwa aumwi wa Bakamboni ba Jehova. Bbaibbele litondezya kuti abalo bangelo balatola lubazu mukumwaya “makani mabotu” munyika yoonse mboizulwa. (Amubale Ciyubunuzyo 14:6.) Acimbi icitondezya kuti ulayiingula mipailo ncakuti, tobanji kuli notwakapailide kuli Jehova kujatikizya penzi limwi naa cintu cimwi ncotwakabulide mpoonya mukwesu naa mucizyi umwi Munakristo wakatugwasya.—Tusimpi 12:25; Jakobo 2:16.\nJehova ulakonzya kwiingula mipailo yesu kwiinda mulugwasyo ndobatupa Banakristoma\n18. Ino mbuti Jehova mbwabelesya muuya wakwe uusalala alimwi a Bbaibbele kwiingula mipailo?\n18 Jehova ubelesya muuya wakwe uusalala kwiingula mipailo yesu. Ciindi notupailila kuti atugwasye kuliyumya mupenzi limwi, ulakonzya kubelesya muuya wakwe uusalala kutusololela alimwi akutupa nguzu. (2 Bakorinto 4:7) Kuyungizya waawo, Jehova ubelesya Bbaibbele kwiingula mipailo yesu alimwi akutugwasya kusala cabusongo. Ciindi notubala Bbaibbele, tulakonzya kujana magwalo aakonzya kutugwasya. Alimwi Jehova ulakonzya kukulwaizya muntu umwi kwaamba kaambo kamwi lyamiswaangano ikakonzya kutugwasya naa imwaalu mumbungano ulakonzya kutwaambila kaambo kamwi kamu Bbaibbele ikagwasya.—Bagalatiya 6:1.\n19. Nkaambo nzi ncocikonzya kulibonya mbuli kuti Jehova tanaayiingula mipailo yesu?\n19 Pele zimwi ziindi tulakonzya kukatazyigwa mumoyo akulibuzya kuti, ‘Ino nkaambo nzi aino Jehova ncatanayiingula mipailo yangu?’ Mutalubi kuti walo ulizyi ciindi ceelede cakwiingula mipailo yesu alimwi anzila mbotu yakucita boobo. Ulizizyi zintu nzyotuyandika. Aabona inga twayandika kuzumanana kupaila kutegwa tutondezye kuti ncobeni tulisinizyide kujatikizya nzyotumwaambila akuti tulijisi lusyomo mulinguwe. (Luka 11:5-10) Zimwi ziindi Jehova wiingula mipailo yesu munzila njotutayeeyeli. Mucikozyanyo, tulakonzya kupaila kujatikizya bukkale bumwi ibwatukatazya, pele muciindi cakulimana penzi eelyo, ulakonzya kutupa nguzu kutegwa tuliyumye.—Amubale Bafilipi 4:13.\n20. Nkaambo nzi ncotweelede kupaila kuli Jehova lyoonse?\n20 Eelo kaka ncoolwe cipati kupaila kuli Jehova! Tulaalusyomo lwakuti ulatuswiilila. (Intembauzyo 145:18) Ciindi notuzumanana kupaila kuli Jehova lyoonse kuzwa ansi aamoyo, acalo cilongwe cesu anguwe cilayuma.\nKAAMBO KAMASIMPE 1: JEHOVA ULIYANDIDE KUSWIILILA MIPAILO YESU\n“Jehova ulaafwaafwi abaabo boonse bamwiita, aabo boonse bamwiita mukasimpe.”—Intembauzyo 145:18\nIno ncinzi ncotweelede kucita kutegwa Jehova aiswiilile mipailo yesu?\nTweelede kuba alusyomo.\nTweelede kulicesya akuba abulemu.\nNzyotucita zyeelede kweendelana amipailo yesu.\nTweelede kwaamba masimpe alimwi kuzwa ansi aamoyo ciindi notupaila. Tatweelede kwaamba majwi ngamunya cakwiinduluka-induluka mumipailo yesu.\nTweelede kupona kweelana akuyanda kwa Leza.\nKAAMBO KAMASIMPE 2: MIBUZYO IIVWULA KUBUZYIGWA KUJATIKIZYA MIPAILO\nIno tweelede kupaila kuli ni?\nSena tweelede kufwugama, kukkala, kwiimikila naa kuba muciimo cilibedelede notupaila?\nSena Jehova ulaiswiilila mipailo njotupailila mumoyo?\nIno mipailo yesu yeelede kulampa buti?\nIno tweelede kupaila ziindi zyongaye?\nNkaambo nzi ncotwaamba kuti “ameni” kumamanino aamupailo?\nKAAMBO KAMASIMPE 3: ZINTU NZYOTUKONZYA KUPAILILA\n“Kufwumbwa cintu ncotumulomba ceendelana akuyanda kwakwe, ulatumvwa.”—1 Johane 5:14\nNzintu nzi zimwi nzyotukonzya kupailila?\nAmupailile kuti kuyanda kwa Jehova kucitwe.\nAmumulumbe Jehova mumipailo.\nAmupailile zintu nzyomubulide alimwi azimulibilisya.\nAmupailile muuya uusalala.\nAmupailile busongo kutegwa kamusala kabotu.\nAmupaile kuti amupe nguzu zyakuliyumya.\nAmupaile kulomba kulekelelwa zibi zyesu.\nKAAMBO KAMASIMPE 4: JEHOVA ULAYIINGULA MIPAILO YESU\n“Yebo Ooswiilila mipailo, bantu bamisyobo yoonse bayooboola kulinduwe.”—Intembauzyo 65:2\nIno Jehova uyiingula buti mipailo yesu?\nJehova ulakonzya kubelesya bangelo naa bantuma kutugwasya.\nMuuya wakwe uusalala ulatupa lugwasyo ndotuyandika.\nUlatupa luumuno alimwi anguzu nzyotuyandika kutegwa tuliyumye.\nBagalatiya 6:1; 2 Timoteyo 3:16, 17\nUlatupa busongo kwiinda mu Bbaibbele alimwi amumbungano.


Lwendo lwaWatson mulizyamatongelo anyika – Keeping You posted\nMukwindila kutelanisigwa kwabalumi abanakazi akulangilwa ansi kwabanakazi mubukale bwesu, ibechanakazi bali muli zyamatongelo anyika baswana ikulangisisigwa kapati. pele ujisi cuuno cepalamende kubukale bwe Bulawayo central wembungano ye MDC Alliance, Nicola Watson wakalipeda kujala mabhanga alengwa akwetalanisyigwa mukwindila mulubala lwamuntu antomwe akuba mwalumi kana mwanakazi.\nIkuyowa akulilangila ansi kulenga ikuti ibanakazi baleke ikunjila muli zyakutonga inyika. ezi zilenga ikuti balumi bajane mweenya yakutola zyuuno zyakutonga. ezi zyakalenga kuti kubikwe zyuuno zyabanakazi mupalamende ikuti bajane babiiminina abalabo.\nkusyede banakazi baace bayanda ikuciincha ciimo chanyika mulizyamatongelo, nkaambo kakuti ibanginji tabalipede ikulangana akutakalika kabotu kwanyika. mubache basyede, nkabunga kanini kabanakazi batali basiya ibali muli zyakutonga nyika.\nmukwiindila mukwiizya aWatson, waamba ikuti ikunjila kwakwe mulizyakutonga inyika talangililide ikwiimina ibanakazi mupalamende kupela, pesi ikuti bajane ibwiminini buzwide mukutonga inyika.\nwaamba ikuti, milawu yanyika ipa i50-50 kubanakazi akubalumi, mbacee ibakayintu babwezede izyuuno mupalamende, mumakhansili antomwe akubelekela fulumende mulizimwi inyika.\nZyendelene ezyambo zya Watson, ipalamende mumazuba ayinda yakamba kuti 31.8% yabakayintu njiyo kupela yakanjila muli zyamatongelo anyika.\n“zyinji zyelede kuciitwa kuti banakazi balipede kunjila mulizyakutonga inyika mbuli muzyambwa mumulawo wanyika. akuciita ikuti ibakaintu babeleke ikabotu mulifulumende”.\nMulungaano lwakwe mulizyamatongelo anyika, Watson waamba ikuti biiminini ibanginji balikukacilwa ikwimina bantu mupalamende amukhasili.\n“Mulimo uliwo mupati loko, amajwi esu amwi taalikumvwigwa abapati, tweelede kulwida ikuti inyika isumpuke katubelesya ipalamende amakhansili”.\nWatson wakasalwa mumunyaka wa2013 ikuti akale mupalamende kayimina ibakayintu, alimwi, mu2018 wakasalwa kuyimina bantu be Bulawayo central mupalamende. Watson wamba ikuti, ikusalwa kwabakaintu ikuti bakakale pesi mupalamende kwelede ikuyimikwa.\nWamba ikuti, tazikwe lugwasyo pe kuti muntu asalilwe ikukala kupela mupalamende, katakwe milimo njalikukuciita, pele, nciibotu kuti muntu asalilwe kubelekela bantu.\nFulumende waZimbabwe mumunyaka wa 2013 wakalenga zyuuno zyabakaintu mupalamende, ikuti tubunga tulimumatongelo anyika tusale ibanakazi batakale mupalamende, ikucitila ikuti banakazi bajane biiminini mupalamende akujala kutiimininwa kuzwide kwabakaintu mupalamede.\n“twelede kulangilila ikapati basalidwe nkambo mbabo belede kwiimina ibantu, ikukomena antomwe akuzwidilila mubukaale bwabo”.mwaamba Watson katondezya ikulemeka mulimo wakwe.\nKitanajala ipalamende ikwamunyaka wakamana, Watson wakabuzya minister we Home affairs ikuti mapolisa anyika alikucitayi etala akubhigwa kwetuwayile twamagesi amatransformer.\nwakayungizya kati imapolisa mudolobha lyaBulawayo balikulemenwa amilimo nkambo tabakwe zibelesyo zikwene.\n“Etala akubula manzi, iBulawayo ijisi penzi lyakujalilwa magesi etala akubhigwa kwamawaya antomwe akufwa kwamichina ku ZESA, zilenga ikuti magesi aceeye.” mwaamba Watson\nWatson wakambiila pepa eli ikuti akuvula kwa Lithium, iZimbabwe yelede kuleka kupeka magesi kibelesya meenda amalasha. zitatondezye ikuti balimumatongelo anyika balangililide lusumpuko.\nWakambiila palamende ikuti wakazanga, Dumiso Dabengwa wakali wajana ma investor akalemali isika $5million, bakalikuyanda kujula mabhizimusi muZimbabwe, zyakakaciila etala akuyanda kubhadalwa.\n“Etala aObert mpofu takwe lufutuko lwakabawo, basimabhizimisi bakasibeleke aZimbabwe bakabweda kunyika zyabo. imulimo oyu wakelede kusumpula nyika akuulungisya mabattery muminyaka yakiinda” nzyaamba Watson.\nUyungizya kaati, bali mulizyakutonga inyika kiinji bayanda kubhadalwa kuti bazumizye basimabhizimusi kuti basumpule ciisi ceesu. ezi zilenga kuti inyika ibwede musule mulusumpuko.\nEtala akwiimina bantu mupalamende, Watson ubeleka atubunga tunginji mukugwasya ibabula abafwaba.\nWakakonzya kugwasya baleleka ibana bakafwidwa muBulawayo central, wakabayandwida imali antomwe akubaswanya abasinsondo abasimayakilane ikuti babelekele antoomwe.\n”Mulimo wangu ngwakuyiisya bantu amabelekelo acitwa abiiminini mupalamende amukhansili. pesi bajisi zyuuno zyakwimiina bantu belede kwiisigwa kubelekela bantu. bakasalwa kwiimina bantu belede kuziba mulandu wabo kubantu”.\n“kanginji tubona basicuuno kabakacilwa kwambula abantu, kubwedezya zyambo zyakazwida kupalamende kubantu, akubuzya kubantu kutiniinzi zibayanda. Makhansila akaciilwa kuti bantu bajane meenda akuti kubwezwe madoti” ulamba Watson.\nCiikumbilo caangu kulifulumende akukhansili yakuBulawayo ncakuti balangisisye migwagwa yamumalokitshi, amigelo yamanzi, amagodi mumigwagwa. nkaambo imwi migwagwa tichiindiki etala emvula ilikuwa. alimwi, zimwi ndawo nga zyazula manzi etala akubula migelo ikonzya ikusowa meenda.\nWatson waamba kuti iZimbabwe ilangene amapenzi miingi, alimwi manginji mapenzi ayelede kulangisisigwa kaalangene eBulawayo.\niBulawayo njiimwi yamadolobha mapati muZimbabwe, kitobela iHarare, alimwi njiyo yakali amabhizimusi miingi muzimbabwe, ikwelino mabhizimusi eminchina zisika 90% zilifwide, tazicibeleki, ezi zyalenga kuti bantu banginji baye ku south Africa koyandula milimo.\niComfederation of Zimbabwe Industry (CZI) yaamba ikuti kuzwida munyaka wa 2000 takwe ma investor bazwida kulizimwi nyika bayanda kugwasya kusumpula ciisi.alimwi iZimbabwe isyede musule mulusumpuko etala akukacilwa kwenzya kabotu mabambe akutonga inyika antomwe akuwa kwa economy.\n“Twakaba abukale bwabanyama enzovu zituba mumakale akali kweta lusumpuko, milimo emali muciisi. zyonse ezi zilengwa akutabamba kabotu zyakutonga inyika.\nTulangeene mafwabe ikunembo nkaambo mabhizimisi akali kweta mali muciisi akajalwa.\n“ikwiisigwa afulumende kulizimwi nyika takulikugwasya ciintu kubantu, nkaambo takwe mali, minchina antomwe amabhizimusi akubelekela muzimbabwe, ezi zilenga kuti bantu banginji baakuzye mumbali emigwagwa” nzyaamba Watson.\nZilikucitika kuSouth Africa azimwi nyika zitondezya ikuti izimbabwe yakasowekelwa bantu banginji, amabhizimusi manginji alikujana penzi lyakujana bantu akambo kakuti bakasyala balikucita mabhizimusi abo akuuzya mumigwagwa.\nKanginji nga tumvwa kuti bantu bamuzimbabwe balikubisya kapati kulizimwi nyika, echi citondezyo cakuti buumi tabulikabotu kulizimwi nyika. alimwi mapolisa amasoja balikujanika amilandu yakutolela bantu impasha zyabo, zitondezya kuti zintu taziimvwi kabotu muzimbabwe amali alikupegwa babeleka taalikukwana pe.\nZyuuno izyakutonga inyika afulumende zicizwide balumi, bantu abasimabhizimusi balangililide kuti tutobelezye mulawo wenyika wamba ikuti twelede kuba e 50-50 mukwiimininwa kwabakayintu abalumi mulifulumende waciisi caZimbabwe.\nPrevious Uhambo Luka Watson Kwezombusazwe\nNext Ukhetho lwama By-elections Luyafunakala, Lusemthethweni Kodwa Kalulancedo


Sicikolo muna Katolika Wakonkezya kuti Mujibelo niiba Nsondo Tiili Nsabata yamu Bbaibbele Print\nSicikolo muna Katolika Wakonkezya kuti Mujibelo niiba Nsondo Tiili Nsabata yamu Bbaibbele\nKwaciindi cilamfu BasiNsabata bakalikwiinduluka kwaamba caambwa aba Katolika ba Roma kuti batondezya kuti Cikombelo ca Katolika cilazumina kuti ncicaacinca buzuba bwa Nsabata kuya ku Nsondo. Cimwi ncobaamba cizyibidwe kapati cili mu Great Controversy, akubala 448;\nBa Roma baamba kuti “Ooko kubamba Nsondo nkobacita Basikukazya nkulemekezya nguzu zya Cikombelo [ca Katolika] nokuba kuti balakazya.” - Mgr Segur, Plain Talk About the Protestantism of Today, p. 213.\nMubuzuba bwa Mukubwekaangala 5, 2006, sicikolo muna Katolika wa Roma, Patrick Madrid, wakaamba kaambo kagambya kalo muntu uli oonse uuyandisya Nsabata ya Kasimpe nkayelede kuzyiba. Baku EWTN, Global Catholic Network, bakajulila ŋanda yakapepele kubantu kuti baumine luwaile ooko akwaamba twaambo aciindi ca Open Line. Umwi waali kuswiilila wakatumina mulomo amubuzyo uujatikizya kutamikizya Cikombelo ca Katolika kuti caacinca buzuba bwa Nsabata kuzwa Mujibelo kuya mu Nsondo.\nMulombwana Madrid wakaamba kuti buzuba bwa Mujibelo bwamazubaano tabuli Nsabata ya Bbaibbele yakumatalikilo pe pele kucinca kwaacitwa a Cikombelo ca Katolika kwaali kwakucinca kkalenda. Ntootu twaambo tutobela ntobakaamba.\nIiyi, ncotweelede kwiibaluka, kutaanguna ncakaamba Jeesu: Wakati mutalubi kuti muntu taakabambilwa Nsabata; Nsabata njiyaabambilwa muntu. Alimwi Simalelo mwini, mbuli mbotwaambilwa, nguwaali Simalelo wa Nsabata, nkabela ngu Wakalaa nguzu, munzila njotweelede kulanganya mulawo ooyu.\nMulamwaako ncatakonzi kuteelela ncakuti Cikombelo ca Katolika ticaacinca mulawo ooyu pe. Cikombelo ca Katolika cicitobela mulawo ooyu wakusetekanya... iNsabata, pele cicita boobu mubuzuba bwa Simalelo, alimwi bana Kristu bakusaanguna bakapindula mbubaali kutobela mulawo ooyu kuzwa Mujibelo kuya mu Nsondo.\nCakutaanguna, nkaambo kwaali cibeela cikosozya zintu zyaali kucitwa mu Cizuminano Cakaindi: zituuzyo azizuminano zya Muusa zyalo zyaali kuyandika kucitwa mukukomba mu Nsabata akupaizya banyama, azimwi. Lino bakayandisya kutondezya kuti buna Kristu buliimpene abu Juuda. Buna Kristu bwakazyila ku buJuuda, pele bwakaliimpene. Ee, kusekelela kuboola kwa Simalelo, amundijatile, kusekelela kubuka kuzwa kubafu akufwa kwa Simalelo mubuzuba Mbwaakabuka kuzwa kubafu caalibonya kuti nceciluleme.\nEe, acimwi cintu ncotweelede kwiibaluka, acalo, ncakuti kkalenda ndyotutobela, kusanganya aBalangila Kuboola mubuzuba bwa Ciloba (SDA) talili biyo kkalenda lyaabambwa a Cikombelo ca Katolika, pele ndikkalenda liyeeme a kweenda kwa zuba, kutali kweenda kwa mwezi. Alimwi kkalenda lyaba Juuda lyalo lyaali kutobelwa muciindi ca Kristu, ndelitobela kweenda kwa mwezi, lilaa mazuba masyoonto kulezya a kkalenda litobela kweenda kwa zuba.\nNkabela cintu cikopa, ncakuti abalo lwaboBalangila Kuboola mu Buzuba bwa Ciloba (SDA) tabacikombi mubuzuba bwini bwa Nsabata mbuli bwaali kucita bama Juuda ba ciindi ca Kristu, nkaambo lino oobo buzuba bulaalaale kwamazuba mangaye, ee, kabupindudwe [kuzwa] mukutobela kkalenda litobela kweenda kwamwezi.


Matalikilo 47 IBBAIB63 - Elyo Josefa wakasika - Bible Search\nMatalikilo 46 Matalikilo 48\nJakobo mbwaakabonesegwa kuli-Farao\n1-Elyo Josefa wakasika kuli-Farao, wamwaambila kuti, Taata abakulana bangu ambelele zyabo aŋombe zyabo ambono zyabo zyoonse basika kuzwa kunyika ya-Kanana. Nkobali kunyika ya-Goseni. 2-Nkabela wakasala bantu hosanwe akati kabakulana bakwe, wabaimikizya kubusyu bwa-Farao. 3-Lino Farao wakabuzya bakulana bakwe kuti, Muli basimilimonzi? Bakavwiila Farao kuti, Swebo tobalanda bako tuli basikweembela imbelele, swebo abamatateesu boonse. 4-Alimwi bakaambila Farao kuti, Tweza kuzookala-kala munyika, nkaambo tacikwe mani aakucezya matanga esu, nkaambo ipamba lyalema mucisi ca-Kanana. Twakumbila tobalanda bako kuti tukale munyika ya-Goseni. 5Alimwi Farao wakaambila Josefa kuti, Uso abakulana bako basika kulinduwe. 6Nyika yoonse ya-Egepita ili kunembo lyako. Kazika uso abakulana bako mububotu bwanyika. Bakale munyika ya-Goseni. Alimwi na ulizi bantu bacenjede akati kabo, kobabika kuti babambe matanga aangu.\n7-Lino Josefa wakanjizya Jakobo wisi, wamwiimikizya kubusyu bwaFarao, nkabela Jakobo wakalongezya Farao. 8Elyo Farao wakabuzya Jakobo kuti, Mazuba aamyaka yabuumi bwako ali buti? 9-Jakobo wakavwiila Farao kuti, Myaka yakweendeenda kwangu ili mwanda amakumi otatwe. Mazuba aamyaka yabuumi bwangu mace buyo, alimwi mabi, taana kweelana amazuba aamyaka yabuumi bwabamataata kuciindi cakweendeenda kwabo. 10-Mpawo Jakobo wakalongezya Farao, wazwa omo Farao mwaakabede, 11-Nkabela Josefa wakakazika wisi abakulana bakwe, wabapa civubilo munyika ya-Egepita, munyika imbotu, munyika ya-Ramese, mbubonya mbwaakalailila Farao. 12-Alimwi Josefa wakasanizya wisi abakulana bakwe aluzubo lwawisi zilyo mbubonya mbuli mweelwe wabasiŋanda babo,\nAmwi makani aapamba lyaku-Egepita\n13-Lino kwakabulika zilyo munyika yoonse, nkaambo ipamba lyakakomena loko, Nyika ya-Egepita anyika ya-Kanana yoonse zyakawizuka nkaambo kapamba. 14-Nkabela Josefa wakabungika mali oonse aakajanwa munyika ya-Egepita amunyika ya-Kanana nkaambo kazilyo nzibakali kuula; mali ayo Josefa wakaaleta muŋanda ya-Farao, 15-Lino mali oonse naakamaninina munyika ya-Egepita amunyika ya-Kanana, ba-Egepita boonse bakeza kuliJosefa, bati, Utwaabile zilyo. Sa ncibotu kuti tufwe mumeso aako? Nkaambo tacikwe mali. 16Elyo Josefa wakabaambila kuti, Amundipe iŋombe zyanu. Ndamuuzizya zilyo aŋombe zyanu na tacikwe mali. 17Mpawo bakaletela Josefa matanga aabo, nkabela Josefa wakabapa zilyo cakuulana ambizi amatanga aambelele aŋombe ambongolo. Wakabauzizya zilyo aŋombe zyabo zyoonse. 18Mwaka oyo umane, bakasika kulinguwe mumwaka wabili, bati, Tatukonzyi kusisa makani kumwami wesu, Mali amaninina, aalo matanga aŋombe aba aamwami wesu. Taakwe cintu cicisyeede kumeso aako O mwami wesu cita mibili yesu amyuunda yesu. 19Sa ncibotu kuti tufwe kumeso aako, swebo amyuunda yesu? Kotuula swebo amyuunda yesu, utupe zilyo. Tulaba bazike ba-Farao, swebo amyuunda yesu. Utupe imbuto, kuti tupone, tutafwi, ayalo nyika itanyonyooki.\n20Aboobo Josefa wakaulila Farao nyika yoonse ya-Egepita, nkaambo baEgepita bakaulisya umwi aumwi muunda wakwe, nkaambo ipamba lyakabakataazya loko, Nyika yakaba ya-Farao, 21abalo bantu wakabanjizya mubuzike kuzwa kumagolelo amwi aa-Egepita kusikila kumagolelo amwi. 22-Nyika yabapaizi luzutu taakwe naakaiula, nkaambo bapaizi bakalipedwe caabilo kuzwa kuli-Farao, nkabela bakali kulya caabilo cabo Farao ncaakabapa, aboobo teebakauzya nyika yabo. 23Lino Josefa wakaambila bantu kuti, Amubone! Sunu ndamuula, nywebo anyika zyanu, mube ba-Farao. Nzeezi imbuto, Amubyale myuunda. 24Lino casika ciindi cakutebula, muleelede kupa Farao cipanzi casanu, azipanzi zyone ziyooba zyanu, zibe zyakubyazya azilyo zyakusanizya basiŋanda banu atwana twanu. 25-Bakati, Watuponya. Atujane buuya mumeso aamwami wesu, lino tuyooba bazike ba-Farao. 26-Mbuboobo Josefa mbwaakacita mulao munyika ya-Egepita, mbuucibede asunu, wakuti Farao apegwe cipanzi casanu. Nyika yabapaizi luzutu njiitali ya-Farao.\n27-Aboobo Israyeli wakalikede munyika ya-Egepita, mucisi ca-Goseni. Nkabela bakajana imbono mulinjiyo, alimwi bakazyalisya mane bavula loko. 28Lino Jakobo wakakala munyika ya-Egepita myaka iili ikumi amusanu aibili. Mazuba oonse aa-Jakobo, nkokuti myaka yoonse yabuumi bwakwe, akasika kumyaka iili mwanda amakumi one amusanu aibili. 29-Elyo ciindi cakufwa kwa-Israyeli nicakasika kufwaafwi, wakaita mwanaakwe Josefa, wamwaambila kuti, Na ncobeni ndijene luzyalo mumeso aako, bika ijanza lyako kunsi lyacibelo cangu, undicitile caluzyalo acakusyomeka, Utandizikili mucisi ca-Egepita pe. 30-Njanda koona mucooneno cabamatata. Uleelede kunditola kuzwa ku-Egepita, ukandivwike mumavwikilo aabo. Wakati, Njoocita mbubonya mboamba. 31-Wakati, Ndikonka. Mpawo wakamukonka. Elyo Israyeli wakalikotamika amusego wabulo bwakwe.


Nobazyali, Amubagwasye Bana Banu Kuba Alusyomo — LAIBBULALI YAA INTANETI ya Watchower\nw16 September map. 28-32\nNobazyali, Amubagwasye Bana Banu Kuba Alusyomo\nNgazi Yamulindizi Yaambilizya Bwami bwa Jehova (Yakwiiya)—2016\nAMUBAZYIBE KABOTU BANA BANU\nAMUBAYIISYE KUZWA ANSI AAMOYO\nAMUBELESYE ZIKOZYANYO ZYEELELA\nAMUBATONDEZYE NJIISYO ZYAMU BBAIBBELE MBOZIGWASYA\nAMUSYOMEKE, AMUKKAZIKE MOYO, AMUBE ACILENGWA CAKUPAILA\nAmumuyiisye Mwana Wanu Kuzwa KubuvwandaInzila Yakujana Lukkomano Mumukwasyi\n“Nobalombwana anywebo nobasimbi . . . Boonse abatembaule zina lya Jehova.”—INT. 148:12, 13.\nIno nkaambo nzi ncociyandika kapati kubazyiba kabotu bana banu?\nIno mbuti mbomukonzya kuzibelesya kabotu zikozyanyo ciindi nomuyiisya?\nIno nkaambo nzi ncomweelede kuba alusyomo, kukkazika moyo, alimwi akuba acilengwa cakupaila?\n1, 2. (a) Ino mbuyumu-yumu nzi bazyali mbobajana, alimwi mbuti mbobakonzya kubuzunda? (b) Ino nzintu nzi zyone nzyotutiilange-lange?\nBANABUKWETENE bamwi ku France bakaamba kuti: “Tulasyoma muli Jehova, pele eeci tacaambi kuti abalo bana besu banoosyoma.” Bakayungizya kuti: “Lusyomo tacili cintu cikonzya kukonwa buya pe. Bana besu beelede kwiiya kuba alusyomo asyoonto-syoonto.” Mukwesu umwi waku Astralia wakalemba kuti: “Kugwasya mwanaanu kuti abe alusyomo ncintu cikatazya kapati. Mweelede kubeleka canguzu kutegwa mumugwasye. Mulakonzya kulimvwa kuti mwawiingula cakumaninina mubuzyo ngwaabuzya mwanaanu. Pele mukuya kwaciindi ulakonzya kuubuzya alimwi mubuzyo ngwaakabuzyide kale. Bwiinguzi mbwakonzya kumvwa sunu mwanaanu, inga bwayandika kupandulula mukuya kwaciindi. Makani aamwi inga mwayandika kwaabandika cakwiinduluka-induluka.”\n2 Ikuti naa muli bazyali, sena ziindi zimwi mulimvwa mbuli kuti tamukonzyi kubayiisya alimwi akubagwasya bana banu kuti babe bantu bajisi lusyomo? Mubwini, mubusongo bwesu tobeni, kunyina uunga waukonzya kuuzuzikizya mukuli ooyu. (Jer. 10:23) Pele tulakonzya kuzwidilila ikuti naa twalekela Leza kuti atusololele. Amulange-lange zintu zyone nzyomukonzya kucita kutegwa mubagwasye bana banu kuba alusyomo: (1) Amubazyibe kabotu. (2) Amubayiisye kuzwa ansi aamoyo. (3) Amubelesye zikozyanyo zigwasya. (4) Amukkazike moyo alimwi amube acilengwa cakupaila.\n3. Ino bazyali inga bamwiiya buti Jesu ciindi nobayiisya bana babo?\n3 Jesu tanaakali kuyoowa kubabuzya nzyobakali kusyoma basikumutobela. (Mt. 16:13-15) Amwiiye cikozyanyo cakwe. Inga cainda kugwasya ikuti mwabaambila bana banu kuti baambe nzyobayeeya ciindi nobalikwaide. Eeco inga cabikkilizya kubandika zintu zili zyoonse nzyobalibilika, naa nzyobatazyi kabotu. Mukwesu umwi uujisi myaka iili 15 ku Australia wakalemba kuti: “Kanji-kanji ndilabandika abataata kujatikizya lusyomo lwangu alimwi balandigwasya kuyeeya. Inga balandibuzya kuti: ‘Ino Bbaibbele lyaamba nzi?’ ‘Sena ulasyoma nzyolyaamba?’ ‘Ino nkaambo nzi ncozisyomena?’ Inga bayanda kuti ndaambe mumajwi aangu ndemwini, ikutali kwiile kwiinduluka ncobaamba naa ncobaamba bamaama. Nondakali kuyaabukomena, ndakatalika kuyandaula bupanduluzi abumbi.”\n4. Nkaambo nzi mibuzyo njabuzya mwana ncoyeelede kubikkilwa maano kapati? Amupe cikozyanyo.\n4 Ikuti naa mwana uladooneka kujatikizya njiisyo imwi, mutakalali pe, alimwi mutamwiinguli mbuli kuti mumunyemena buya. Cakukkazika moyo amumugwasye kukamvwisya kaambo. Usyi umwi wakaamba kuti: “Amwiibikkile maano kapati mibuzyo njabuzya mwanaanu. Mutaiyumbili ambali mbuli kuti taikwe mulimo, alimwi mutazelauki kubandika makani aamwi akaambo kakuti alakonzya kumupa kufwa nsoni.” Mubwini inga cagwasya kubona mibuzyo njabuzya mwanaanu kuba citondezyo cakuti ulabikkila maano alimwi uyanda kuzyiba. Noliba leelyo naakajisi buyo myaka iili 12, Jesu wakabuzya mibuzyo iiyandika kapati. (Amubale Luka 2:46.) Mukubusi umwi uujisi myaka iili 15 ku Denmark ulayeeya ategwa: “Ciindi nondakali kuzumbauzya naa cikombelo cesu ncamasimpe, bazyali bangu bakandikkazikila moyo nokuba kuti bakalilibilikide kujatikizya ndime. Bakayiingula mibuzyo yangu yoonse kubelesya Bbaibbele.”\n5. Ino mbuti bazyali mbobakonzya kutondezya kuti balalubikkila maano lusyomo lwabana babo?\n5 Amubazyibe kabotu bana banu, nkokuti kuzyiba mbobayeeya, mbobalimvwa, alimwi azibapa kulibilika. Mutayeeyi kuti balaalusyomo akaambo buyo kakuti balajanika kumiswaangano ya Bunakristo alimwi akuti balaunka mumulimo wakukambauka antoomwe andinywe. Amubikkilizye amibandi yazintu zyakumuuya ciindi nomubeleka milimo yalyoonse. Amupaile antoomwe abana banu alimwi amubapailile. Amuzizyibe zintu zisunka lusyomo lwabo, alimwi amubagwasye kuzyiba mbobakonzya kuzilwana.\n6. Ikuti bazyali kubagama bakaiya kasimpe kamu Bbaibbele, ino eeci inga cabagwasya buti mbobali bamayi?\n6 Kali mwiiyi, Jesu wakabasika amoyo bantu nkaambo wakali kumuyanda Jehova, Jwi lyakwe, alimwi abantu. (Lk. 24:32; Joh. 7:46) Luyando luli boobo luyoobagwasya bazyali kutegwa babasike amoyo bana babo. (Amubale Deuteronomo 6:5-8; Luka 6:45.) Aboobo nobazyali, amube acilengwa cibotu cakubala Bbaibbele alimwi amabbuku eesu aagwasya kwiiya. Amuzikkomanine zilenge alimwi azibalo izili mumabbuku eesu izibandika makani aaya. (Mt. 6:26, 28) Kucita boobo kuyoomupa kuba aluzyibo lunji, kuyoomupa kumulumba kapati Jehova, alimwi kuyoomugwasya kubayiisya kabotu bana banu.—Lk. 6:40.\n7, 8. Ikuti moyo wamuzyali kauzwide kasimpe kamu Bbaibbele, ino ncinzi ncobayookulwaizyigwa kucita? Amupe cikozyanyo.\n7 Ikuti moyo wanu kauzwide kasimpe kamu Bbaibbele, muyooyanda kubandika kasimpe aako abanamukwasyi. Kamucita oobu ikutali buyo ciindi nomulibambila miswaangano ya Bunakristo naa ciindi nomukomba mumukwasyi, pele aziindi zimbi buyo. Kuyungizya waawo, mibandi iili boobu yeelede kucitwa cakulikwaya alimwi aciindi cili coonse, nkokuti yeelede kuba cibeela camibandi yanu yalyoonse. Banabukwetene bamwi ku United States balamulumba Jehova ciindi mukwasyi wabo noukkomana azilenge zimwi naa izyakulya zimwi. Bazyali aaba baamba kuti: “Tulabayeezya bana besu kujatikizya luyando alimwi abusongo mbwajisi Jehova ibulibonya muzintu zyoonse nzyaakatupa.” Ciindi nobalima abana babo basimbi bobilo, banabukwetene bamwi ku South Africa balabatondezya zintu zigambya mbuli mbuto mbozimena alimwi akukomena. Bazyali aaba baamba kuti: “Tulasoleka kubagwasya bana besu ikubulemeka kapati buumi alimwi azintu zimwi izyakalengwa zikkomanisya alimwi zigambya.”\n8 Usyi umwi ku Australia wakatola mwanaakwe musankwa wakajisi myaka iili 10 kuŋanda nkobayoobweda zintu zyakaindi kutegwa amugwasye kuyumya lusyomo lwakwe muli Leza alimwi amububumbo. Bausyi baamba kuti: “Twakabona zilenge zyamumaanzi zitegwa ammonoids alimwi a trilobites. Cakatugambya kubona kuti banyama aaba balo ibatalibonyi mazuba aano bakali babotu kapati, alimwi bakalengedwe munzila iigambya mbubwenya mbuli banyama bamwi mbotubona mazuba aano. Aboobo ikuti naa buumi bwakasanduka kuzwa kutuntu tusyoonto akuba zintu zipati, ino nkaambo nzi banyama bakaindi aaba ncobakali bapati kale aciindi eeco? Aawa ndakaiya ciiyo cakandikkomanisya kapati alimwi ndakabandika amwanaangu kujatikizya makani aaya.”\n9. Nkaambo nzi zikozyanyo ncozigwasya kapati, alimwi mbuti mucizyi umwi mbwaakabelesya cikozyanyo?\n9 Kanji-kanji Jesu wakali kubelesya zikozyanyo izyakali kugwasya kuyeeya, izyakali kubasika amoyo bantu, alimwi akubagwasya kutaluba. (Mt. 13:34, 35) Bunji bwaziindi, bana balakonzya kweezyeezya zintu. Aboobo nobazyali, amusoleke kuzibelesya kapati zikozyanyo ciindi nomuyiisya bana banu. Mucizyi umwi uulaabana ku Japan wakacita mbubwenya oobo. Ciindi bana bakwe basankwa bobilo, umwi naakajisi myaka iili 8 mpoonya umwi naakajisi myaka iili 10, wakabayiisya kujatikizya muya ngotuyoya alimwi Jehova mbwaakabikkila maano kuupanga. Kutegwa acite oobo, wakabapa mukupa, syuga, alimwi akkofi. Mpoonya wakabaambila kuti umwi aumwi wabo apangile banyina kkofi. Bakaamba kuti: “Bakabikkila maano kapati ciindi nobakali kwiipanga. Nondakababuzya ikaambo ncobakabikkilide kapati maano, bakaamba kuti bakali kuyanda kuti kkofi baipange mbuli mbondiiyanda. Ndakabapandulwida kuti, Leza awalo wakabikkila maano kapati kwiisanganya kabotu myuya kutegwa tupone kabotu.” Cikozyanyo eeci cakali kweelela kweelana aciimo cabo, alimwi cakabapa kuyeeya kapati mukwiimpana akwiile kwaamba buyo amulomo. Cakutadooneka, ciiyo eeci bakazumanana kuciyeeya!\nMulakonzya kubelesya zikozyanyo zyazintu zizyibidwe kabotu kutegwa mugwasye mwanaanu kusyoma muli Leza alimwi amukulengwa kwazintu (Amubone muncali 10)\n10, 11. (a) Ino ncikozyanyo nzi ncomukonzya kubelesya kutegwa mumugwasye mwanaanu kuba alusyomo muli Leza? (Amubone cifwanikiso icili kumatalikilo aacibalo.) (b) Nzikozyanyo nzi nzyomwajana kuti zilagwasya kapati?\n10 Alimwi buya mulakonzya kubelesya nzila njomutobela nomujika cakulya kutegwa mumugwasye mwanaanu kuba alusyomo muli Leza. Mbuti mbomukonzya kucita oobu? Nomwamana kujika kkekke naa mabbisiketi, amupandulule mulimo wazintu zyoonse nzyomwabelesya. Mpoonya mulakonzya kumupa mwanaanu mucelo, ambweni apeele akumubuzya kuti: “Sena ulizyi kuti apeele eeli kuli mbolyakatalika?” Mwamana amulitende muzibeela zyobilo, akumupa nseke. Mulakonzya kumwaambila kuti malailile aajatikizya mbolyakatalika “alilembedwe” munseke eeyo, pele malailile aayo alisumpukide kapati kwiinda malailile aatondezya mbokujikwa cakulya cimwi. Mulakonzya kulibuzya kuti: “Ikuti naa kuli wakalemba malailile aatondezya mbokujikwa cakulya cimwi, ino nguni iwakalemba malailile aasumpukide kapati aajanika munseke ya apeele?” Ikuti kali mwana mupati, mulakonzya kumupandulwida kuti malailile aajatikizya mbolyakatalika apeele—alimwi buya amalailile aacisamu coonse mbocakakomena—akali cibeela camalailile aajanika mu DNA. Mulakonzya kuzilanga-langa antoomwe zikozyanyo izili apeeji 10 kusikila ku 20 mubroshuwa yesu yakuti The Origin of Life—Five Questions Worth Asking.\n11 Bazyali bamwi balakkomana kubandika abana babo zibalo zijanika mu Sinsimuka! mucibeela cakuti “Sena Cakalengwa Buya?” Naa ambweni babelesya cibeela eeci kuba makani aakuyiisya bana babo bacili baniini itwaambo tuuba-uba. Mucikozyanyo, banabukwetene bamwi ku Denmark bakeezyanisya ndeke kutuyuni. Bakati: “Ndeke ziboneka mbuli tuyuni. Pele sena ndeke zilatula mayi akukonkona twana twandeke? Sena tuyuni tuyandika busena bwaalubazu bwakukkalila mbuli ndeke? Ino nkwiindana nzi kuliko akati kakulila kwandeke alimwi akwiimba kwatuyuni? Aboobo ino nguni musongo kapati—iwakapanga ndeke naa Mulengi watuyuni?” Twaambo ootu, kubikkilizya amibuzyo mibotu, zilakonzya kumugwasya mwana “kuyeeya kabotu” alimwi akuba alusyomo muli Leza.—Tus. 2:10-12.\n12. Ino mbuti zikozyanyo mbozikonzya kugwasya bana kuba alusyomo mu Bbaibbele?\n12 Zikozyanyo zyeelela zilakonzya kupa kuti lusyomo lwamwana luyume lwakuti Bbaibbele lililuzi. Mucikozyanyo, amulange-lange Jobu 26:7. (Amubale.) Ino mbuti mbomukonzya kutondezya kuti lugwalo oolu lwakasololelwa amuuya uusalala? Ikuti kamuyanda, inga mwaile kwaamba buyo twaambo tuluzi. Muciindi caboobo, amumugwasye mwanaanu kweezyeezya. Amumwaambile kuti Jobu wakapona aciindi nokwakanyina ndeke alimwi amincini njobabelesya bantu kubona zintu zili mujulu. Mulimo wamwanaanu inga waba wakutondezya mbocikonzya kubayumina bantu bamwi kusyoma kuti cintu cipati kapati mbuli nyika, caanzikidwe aatakwe cintu. Mwana ambweni inga wabelesya bbola naa bbwe ikutondezya kuti zintu zilema zyeelede kukkala acintu cimwi. Ciiyo cili boobu cilakonzya kupa kuti mwanaanu asyome kuti Jehova wakalemba twaambo tuluzi mu Bbaibbele kaindi bantu kabatanatuzyiba twaambo ooto.—Neh. 9:6.\n13, 14. Mbuti bazyali mbobakonzya kutondezya bana babo mbozigwasya njiisyo zyamu Bbaibbele?\n13 Cilayandika kapati kuti mubatondezye bana banu mbozigwasya njiisyo zyamu Bbaibbele. (Amubale Intembauzyo 1:1-3.) Inga mwacita oobo munzila zinji ziindene-indene. Mucikozyanyo, mulakonzya kubaambila bana banu ikweezyeezya kuti baunka kuyookkala ansumbu iili kule kapati akuti bayooyandika kusala mweelwe wabantu ibeelede kukkala ambabo ansumbu eeyo. Mpoonya inga mwababuzya kuti, “Ino mbube nzi umwi aumwi wabo mbwayelede kuba ambubo kutegwa boonse ibali mukabunga aako bakkale muluumuno alimwi kabamvwana?” Alimwi inga mbwabandika ambabo kujatikizya malailile aabusongo aajanika kulugwalo lwa Bagalatiya 5:19-23.\n14 Cakucita eeco citondezya ziiyo zyobilo ziyandika kapati. Cakusaanguna, zyeelelo zya Leza zikulwaizya muuya waluumuno alimwi alumvwano. Cabili, kwiinda mukutuyiisya lino, Jehova utugwasya kulibambila kupona buumi munyika mpya. (Is. 54:13; Joh. 17:3) Mulakonzya kutusalazya twaambo ootu kwiinda mukusala cakuluula cimwi mumabbuku eesu. Cakuluula eeco cilakonzya kuzwa mucibeela cimwaigwa mu Ngazi Yamulindizi cakuti “Ibbaibbele Lilakonzya Kubacinca Bantu.” Naa ambweni umwi mumbungano yanu wakapanga kucinca kupati kutegwa akkomanisye Jehova, mulakonzya kumutamba kutegwa amulwiide makani aayo. Zikozyanyo zili boobo zitondezya kuti njiisyo zyamu Bbaibbele zilagwasya kapati!—Heb. 4:12.\n15. Ino mweelede kuba ambaakani nzi ciindi nomuyiisya bana banu?\n15 Kaambo kapati nkakuti: Ciindi nomuyiisya bana banu, mutaile kubalekela kuti kabazumina buyo twaambo. Amusoleke kweezyeezya zintu. Amubagwasye kuyeeya, kweelana aciimo cabo. Amupe kuti kwiiya kakukkomanisya alimwi akuyumya lusyomo. Muzyali umwi mwaalumi wakaamba kuti: “Mutakatali kusola nzila zipya ciindi nomubandika makani aakaindi.\n16. Ciindi nobayiisya bana babo, nkaambo nzi bazyali ncobeelede kukkazika moyo? Amupe cikozyanyo.\n16 Muuya wa Leza ulayandika kutegwa mube alusyomo luyumu. (Gal. 5:22, 23) Mbubwenya mbuli mucelo wini wini, lusyomo lutola ciindi cilamfwu kutegwa lukomene. Aboobo muyooyandika kukkazika moyo alimwi akuzumanana kuyiisya bana banu. Mwaalumi umwi ku Japan uujisi bana bobilo wakaamba kuti: “Mebo abakaintu bangu twakali kusolekesya kujana ciindi cinji cakuba abana besu. Nobakacili baniini, ndakali kwiiya ambabo kwamaminiti aali 15 abuzuba, ccita buyo mazuba ngotwakali kuunka kumiswaangano ya Bunakristo. Maminiti aali 15 akali buyo kabotu kulimbabo alimwi akulindiswe.” Mulangizi wabbazu umwi wakalemba kuti: “Kandicili mukubusi, ndakajisi mibuzyo minji alimwi azintu zimwi nzyondakali kudooneka, pesi ndakali kwaalilwa kuzyaamba. Mukuya kwaciindi, bunji bwamibuzyo eeyi yakali kwiingulwa kumiswaangano naa ciindi cakukomba mumukwasyi naa ciiyo cangu ndemwini. Aaka nkakaambo ncociyandika kapati kuti bazyali kabazumanana kuyiisya bana babo.”\nKutegwa mube mwiiyi uucibwene, Jwi lya Leza lyeelede kusaanguna kuba mumoyo wanu (Amubone muncali 17)\n17. Ino nkaambo nzi ncociyandika kapati kuti bazyali kabatondezya cikozyanyo cibotu, alimwi mbuti banabukwetene bamwi mbobakaba cikozyanyo cibotu kubana babo basimbi?\n17 Masimpe, cintu ciyandika kapati, ncikozyanyo canu cibotu calusyomo. Bana banu banoobona zintu nzyomucita, alimwi eeci ciyoobagwasya kapati. Aboobo mbomuli bazyali, amuzumanane kuyumya lusyomo lwanu. Bana banu beelede kulibonena kuti mulamuyanda ncobeni Jehova. Ciindi banabukwetene bamwi ku Bermuda nobaba amapenzi, balapaila antoomwe abana babo kuti Jehova abasololele, alimwi balabakulwaizya bana babo kupaila balikke. “Alimwi inga tulamwaambila mwaneesu musimbi mupati kuti, ‘Komusyoma Jehova cakumaninina, kolitakata mumulimo wa Bwami, alimwi utanoolibiliki kapati.’ Ciindi abona bubotu buboola akaambo kakucita boobo, ulazyiba kuti Jehova ulatugwasya. Eeci cayumya lusyomo lwakwe muli Leza alimwi amu Bbaibbele.”\n18. Ino nkaambo nzi ikayandika kapati nkobateelede kuluba bazyali?\n18 Nokuba boobo, mukuya kwaciindi bana beelede kuyumya lusyomo lwabo beni. Mbomuli bazyali, mulakonzya kusyanga akutilila. Leza alikke nguukonzya kukomezya. (1Kor. 3:6) Aboobo amulombe muuya wakwe, alimwi amubeleke canguzu kuyiisya bana banu bayandisi. Ikuti mwacita oobo, Jehova uyookulongezya kusoleka kwanu.—Ef. 6:4.


Johane 8 | Bbaibbele lili a Intaneti | Bbaibbele lya Busanduluzi Bwanyika Mpya\nBausyi bakamucitila bumboni Jesu (12-30)\nJesu, “mumuni wanyika” (12)\nBana ba Abrahamu (31-41)\n“Kasimpe kayoomwaangununa” (32)\nBana ba Diabolosi (42-47)\nJesu a Abrahamu (48-59)\n8 12 Mpoonya Jesu alimwi wakabaambila kuti: “Ndili mumuni wanyika.+ Kufwumbwa ooyo uunditobela kunyina nayakweenda mumudima, pele unoojisi mumuni+ wabuumi.” 13 Aboobo ba Farisi bakati kulinguwe: “Ulicitila bumboni omwini; bumboni bwako tabuli bwamasimpe.” 14 Jesu mukwiingula wakati kulimbabo: “Nokuba kuti ndalicitila bumboni ndemwini, bumboni bwangu mbwamasimpe nkaambo ndilikuzyi nkondakazwa ankondiya.+ Pele nywebo tamukuzyi pe nkondakazwa ankondiya. 15 Mulabeteka kweelana aciwa camuntu;*+ mebo tandibeteki muntu uuli woonse. 16 Pele nokuba kuti ndabeteka, ilubeta lwangu ndwamasimpe nkaambo tandili ndelikke pe, pele Taata wakandituma ulaandime.+ 17 Alimwi mu Mulawo wanu wini kulilembedwe kuti: ‘Bumboni bwabantu bobilo mbwamasimpe.’+ 18 Ndime nendilicitila bumboni, awalo Taata iwakandituma ulandicitila bumboni.”+ 19 Mpoonya bakamubuzya kuti: “Ino uli kuli Uso?” Jesu wakaingula kuti: “Tamundizyi mebo alimwi a Taata.+ Ikuti nomwalindizyi mebo, nomwalimuzyi awalo Taata.”+ 20 Wakaamba majwi aaya mubusena imuli zibikkilo zyamali+ naakali kuyiisya mutempele. Pele kunyina wakamujata nkaambo ciindi cakwe tiicakaningasika.+ 21 Aboobo wakabaambila kuti: “Ndilaunka, eelyo muyoondiyandaula, pele muyoofwa muzibi zyanu.+ Ooko nkondiya tamukonzyi kusika pe.”+ 22 Mpoonya ba Juda bakatalika kwaamba kuti: “Sena uyanda kulijaya? Nkaambo waamba kuti, ‘Nkondiya tamukonzyi kuboola.’” 23 Eelyo wakati kulimbabo: “Nywebo muli baansi; mebo ndakazwa kujulu.+ Muli bamunyika eeyi; mebo tandili wamunyika eeyi pe. 24 Nkakaambo kaako ncindamwaambila kuti: Muyoofwa muzibi zyanu. Nkaambo ikuti kamutasyomi kuti ndime yooyo, muyoofwa muzibi zyanu.” 25 Aboobo bakatalika kumubuzya kuti: “Ino nduwe ni?” Jesu wakabavwiila kuti: “Ino nkaambo nzi ncondilipenzyela kwaambaula andinywe? 26 Ndijisi zinji zyakwaamba kujatikizya ndinywe azyakubeteka. Imasimpe ngakuti, ooyo wakandituma ngwamasimpe alimwi nzyoonya nzindakamvwa kulinguwe nzyondaamba munyika.”+ 27 Tiibakamvwisya kuti wakali kubaambila kujatikizya Bausyi. 28 Mpoonya Jesu wakati: “Mwaakumwaanzika Mwanaamuntu,+ nemuyoozyiba kuti ndime nguwe,+ akuti tandilicitili buyo zintu;+ pele mbubonya mbwaakandiyiisya Taata ndilaamba makani aaya. 29 Alimwi ooyo wakandituma ulaandime; kunyina naakandilekelezya nkaambo lyoonse ndicita zimukkomanisya.”+ 30 Naakali kwaamba makani aaya, ibanji bakamusyoma. 31 Mpoonya Jesu wakazumanana kwaambila ba Juda aabo bakamusyoma kuti: “Ikuti mwazumanana kuba mujwi lyangu, muli basikwiiya bangu ncobeni, 32 alimwi muyoozyiba kasimpe,+ eelyo kasimpe kayoomwaangununa.”+ 33 Bakamwiingula kuti: “Swebo tuli bana ba Abrahamu alimwi tatunabede bazike kumuntu uuli woonse. Ino waambila nzi kuti ‘Muyakwaangunuka’?” 34 Jesu wakabaingula kuti: “Ncobeni ndimwaambila masimpe kuti, kufwumbwa uucita cibi muzike wacibi.+ 35 Kunze lyaboobo, muzike takkali muŋanda mane kukabe kutamani; mwana ulakkala mane kukabe kutamani. 36 Aboobo ikuti Mwana wamwaangununa, mulaangunuka ncobeni. 37 Ndilizyi kuti muli bana ba Abrahamu. Pele muyanda kundijaya, nkaambo jwi lyangu talizwidilili akati kanu. 38 Ndaamba zintu nzindakabona nindakali antoomwe a Taata;+ aboobo andinywe amucite zintu nzyomwakamvwa kuli Uso.” 39 Mukwiingula bakati kulinguwe: “Taateesu ngu Abrahamu.” Jesu wakabaambila kuti: “Ikuti nomwali bana ba Abrahamu,+ nomwali kucita milimo njaakacita Abrahamu. 40 Pele lino muyanda kundijaya, ndemuntu nendamwaambila kasimpe nkondakamvwa kuli Leza.+ Abrahamu kunyina naakacita boobu pe. 41 Nywebo mucita milimo yauso.” Bakati kulinguwe: “Tiitwakazyalwa mubwaamu* pe; tujisi Taata omwe, Leza.” 42 Jesu wakati kulimbabo: “Ikuti Leza naali Uso, nomwali kundiyanda,+ nkaambo ndakazwa kuli Leza alimwi ncendili waano. Tiindakaliboolela buyo pe, pele ooyo ngonguwe wakandituma.+ 43 Nkaambo nzi ncomutamvwisyi ncondaamba? Nkaambo tamukonzyi kuswiilila majwi aangu. 44 Muzwa kuli uso Diabolosi alimwi mulombozya kucita nzyayanda uso.+ Ooyo wakali mujayi kuzwa naakatalika,*+ alimwi kunyina naakakakatila mukasimpe, nkaambo munyina kasimpe mulinguwe. Naamba zyakubeja, ulaamba kweelana ambwabede, nkaambo mubeji alimwi ngousyi wabubeji.+ 45 Pele akaambo kakuti mebo ndaamba kasimpe, tamundisyomi pe. 46 Ino nguni akati kanu uundijanina mulandu wakucita cibi? Ikuti naa ndaamba kasimpe, nkaambo nzi ncomutandisyomi? 47 Ooyo uuzwa kuli Leza ulaaswiilila majwi aa Leza.+ Nkakaambo kaako ncomutaswiilili, nkaambo tamuzwi kuli Leza.”+ 48 Ba Juda bakamwiingula kuti: “Sena tatuluzi notwaamba kuti, ‘Uli mu Samariya+ yebo alimwi ujisi daimona’?”+ 49 Jesu wakaingula kuti: “Tandijisi daimona pe, pele ndilamulemeka Taata, alimwi nywebo tamundilemeki. 50 Pele tandiliyandawidi bulemu ndemwini pe;+ nkwali ooyo uubuyanda alimwi uubeteka. 51 Ncobeni ndimwaambila masimpe kuti, ikuti muntu katobela jwi lyangu, takaluboni lufwu pe.”+ 52 Ba Juda bakati kulinguwe: “Lino twazyiba kuti ulaadaimona. Abrahamu wakafwa, abasinsimi bakafwa, pele waamba kuti, ‘Ikuti muntu katobela jwi lyangu, takafwi pe.’ 53 Sena uli mupati kwiinda taateesu Abrahamu iwakafwa? Abalo basinsimi bakafwa. Ino yebo uyeeya kuti nduwe ni?” 54 Jesu wakaingula kuti: “Ikuti kandililemeka ndemwini, bulemu bwangu mbwabuyo. Ngu Taata uundilemeka,+ ooyo ngomwaamba kuti ngu Leza wanu. 55 Nokuba boobo tamumuzyi pe,+ pele mebo ndilimuzyi.+ Alimwi ikuti ndaamba kuti tandimuzyi, inga ndaba mubeji mbuli ndinywe. Pele ndilimuzyi alimwi ndilalitobela ijwi lyakwe. 56 Abrahamu uso wakakondwa kapati abulangizi bwakubona buzuba bwangu, alimwi wakabubona eelyo wakakondwa.”+ 57 Mpoonya ba Juda bakamwaambila kuti: “Sena wakamubona kale Abrahamu yebo ootanasisya amyaka iili 50 yakuzyalwa?” 58 Jesu wakabaambila kuti: “Ncobeni ndimwaambila masimpe kuti, Abrahamu katanabako, mebo ndakaliko.”+ 59 Aboobo bakabweza mabwe kuti bamupwaye, pele Jesu wakayuba akuzwa mutempele.\n^ Naa “kuzwa kumatalikilo,” nkokuti, aabuzangi bwakwe.